Ноябр 10, 2017\tЖамият Изоҳ қолдириш 650 Кўрилди\nАйни пайтда вилоят стоматология поликлиникасида 35 нафар врач ва 32 нафар ўрта тиббиёт ходими аҳолига намунали хизмат кўрсатиб келмоқда. Жорий йилнинг ўтган даврида 28 минг нафарга яқин беморга зарурий муолажалар кўрсатилган. Бу масканга 400 га яқин кўриш мосламаси, рентген, лазер ва тишларни чинни маҳсулоти билан протезлаш асбоб-ускуналари келтирилганлиги иш сифатининг янада ошишига хизмат қилмоқда.\n295 ўринга мўлжалланган Ангор тиббиёт бирлашмаси шифокорлари аҳоли саломатлиги йўлида астойдил хизмат қилиб келаётир. Бирлашмага “Саломатлик-3” лойиҳаси бўйича 28 турдаги лаборатория жиҳозлари, рентген ва УЗД аппаратлари олиб келинди. Биргина қон анализларини текширадиган аппарат инсондаги 20 дан ортиқ турдаги касалликни аниқлаб беради.\nТумандаги “Ҳайитобод” маҳалласида жойлашган 2 қаватли қишлоқ оилавий поликлиникаси биноси давлат бюджети маблағи ҳисобидан таъмирланиб, ишга туширилди. Етти нафар умумий амалиёт ва 6 нафар тор мутахассислик бўйича шифокор ҳамда 63 нафар ўрта тиббиёт ходими 3 та маҳалла аҳолисига тиббий хизмат кўрсатишмоқда. Муассасада энг сўнгги русумдаги тиббий асбоб-ускуналар ўрнатилган.\nИнвестиция лойиҳаси асосида 2 миллиард 219 миллион сўмга таъмирланган туман марказий поликлиникаси бугун аҳолига замон талаблари даражасида хизмат кўрсатмоқда. Энг муҳими, кўп тармоқли поликлиника ҳукуматимиз томонидан сўнгги русумдаги тиббий асбоб-ускуналар билан жиҳозланган. Бу эса 49 минг нафар аҳолининг узоғини яқин қилиш билан бирга, хизмат сифатини тубдан яхшилашга олиб келмоқда.\nТуман тиббиёт бирлашмасининг болалар, терапия, гинекология, жарроҳлик бўлимлари ва марказий оилавий поликлиникаси капитал таъмирдан чиқарилиб, фойдаланишга топширилганлиги аҳолига катта қулайлик туғдирмоқда. Эътироф этиш керакки, бирлашма тасарруфидаги бошқа тиббиёт масканларида ҳам капитал таъмирлаш ишлари ҳамда замонавий асбоб-ускуналар билан таъминланиш тизимли равишда давом эттирилмоқда.\nБундан бир йил олдин туман кўп тармоқли оилавий поликлиникасининг ички ва ташқи кўриниши ноқулай аҳволда эди. Ана шу маскан бугунги талаб даражасида таъмирдан чиқарилиб, атрофи чиройли панжаралар билан ўралди. Бундан ташқари, бу тиббий масканга борадиган ўйдим-чуқур йўлларга асфальт ётқизилди. Шунингдек, барча зарур тиббий асбоб-ускуналар билан жиҳозланган. Бундай қулайликдан шифокорлар ҳамда аҳоли миннатдор бўлишмоқда.\nХабарларни Сафар ОМОН,\nСарвар ТЎРАЕВлар тайёрлашди\nОлдинги Маҳсулот экспортга\nКейинги Дардга дармон бўлиш бахти


''Партия аниқ иш бажариб, аниқ қарорлар чиқариши керак''\nКеча пойтахтда Элбоши, партия Раиси Н. Назарбаев иштирокида «Nur Otan» партияси Сиёсий кенгашининг кенгайтирилган мажлиси ўтди.\nЙиғилишда ҚР Президенти Қ. Тўқаев қатнашди.\nКун тартибида партиянинг сайловолди дастурини амалга ошириш, партия фаолияти йўналишларининг негизлари ва Сиёсий кенгашнинг таркибига ўзгартиш киритиш масалалари муҳокама қилинди.\n– Партия ўз олдига 30та ривожланган мамлакат қаторига кириш мақсадини қўйди. Бу ролни бажармасак, бизнинг ўрнимизга бошқа партия келади. Барча дастурларни ушбу мақсадга эришиш учун ишлаб чиқмоқдамиз. Партия аниқ иш бажариб, аниқ қарорлар чиқариши керак. Шундагина халқ орасида унинг нуфузи ортади, – деди Н. Назарбаев.\nЭлбоши мамлакатимиз ривожланган эллар қаторига кириши учун керакли учта шартни тилга олди.\n– Биринчиси, жамиятда бирлик ва тотувлик бўлиши керак. Иккинчидан, халқ талабига жавоб бера оладиган раҳнамо ва партия керак. Шунингдек, умумстратегиявий курснинг ворисдошлиги ва якдиллиги жуда муҳим, – деди партия Раиси.\nБундан ташқари, Элбоши сайловолди дастурида айтилган ваъдаларни бажаришнинг муҳимлиги, назоратни кучайтириш ва аниқ масалаларни Ҳукуматга баён қилиш кераклиги ҳамда маҳаллий бошқарув органлари билан тиғиз алоқада ишлаш лозимлигини таъкидлади.\n– Уюшган жиноятчилик билан курашиб, партияни ичидан тозалаш керак. Биз ўзимиздан бошлашимиз лозим. Халқни уюшган жиноятчиликка қарши курашга сафарбар этиш лозим. Жамиятда оилавий уюшган жиноятчилик кенг тарқалган. Ўқув масканларида сессияларни сотиб олишади, ётоқхонада ўрин беришда пора сўрашади. Хавфсизлик кенгашига ушбу масалани ҳал қилишни топшираман. Натижага қараб, чора кўрамиз, – деди партия Раиси Н. Назарбаев.\n– «Nur Otan» партияси ўзининг ахборот стратегиясини қайта кўриб чиқиши керак. Партия олға қараб силжийдиган ахборий, мафкуравий сиёсатни юритиши лозим. Бугунги кунда медиада асл ҳақиқатни чалкаштирадиган тармоқлар кўпайиб кетди. Оддийгина бир саволни ўртага ташлайдида, ҳақиқатга тўғри келадими, ё йўқми, билиб олинглар, дейди (...) Кейин партиянинг тўлиқ медиа гуруҳи, телевизион каналлари, газеталари – оғиз очмай ўтиришади.\nБизнинг марказий ахборий каналлар ҳам индамайди. Вой, қўрқамиз... Авваллари мен аксари ҳолларда, “менга пул тўла, бўлмаса, сен ҳақингда ёмонлаб ёзаман”, деган муҳаррирларни жазолар эдим. Ҳокимлар шу учун пора беришарди. Бугун “сен бирор нарса ёзсанг, биров орқали сени ишдан бўшатаман” деган пўписа пайдо бўлди. Биз буни биламиз. Агар бундай аҳвол қайд этилса, қандай лавозимда бўлсада, ишдан бўшатамиз. Ким бўлса, шу бўлсин, – деди Элбоши.\nШунингдек, у бугунги кунда дуч келган масалани республика даражасидаги муаммо қилиб кўрсатиш одати кенгайиб бораётганлигини таъкидлади. “Интернет бунга ёрдамлашмоқда. Ҳеч ким бунга жавоб бермайди. Партия туҳмат қилгани учун жавобгарликни кучайтириш мақсадида қонун қабул қилиш ташаббусини кўтариши шарт. Ҳеч ким ҳеч кимга бемаъниликни етказиш ҳуқуқини берган эмас. Анъанавий ОАВ позициясидан айрилмоқда. Даурен Абаев ушбу масала бўйича ўйланиб, иш олиб бориши керак. Телефон ҳуқуқи бўлмаслиги лозим. Давлат органлари муҳаррирларга зуғум ўтказади. Ҳар турли йўллар билан танқидий мақолаларнинг йўлини кесади. Шундан кейин жамиятда муқобил ҳақиқат шаклланади. «Nur Otan» партияси шу сабабли ўзининг ахборот стратегиясини қайта кўриб чиқиши керак. Партиявий ОАВ адолатли ва тезкор ахборот манбаига айланиб, фаол ишлаши лозим. Энг иқтидорли кишиларни жалб этиб, тегишли маош тўланиши лозим”, деди Н. Назарбаев.\nЭлбоши Нурсултан Назарбаев раислигида ўтган «Nur Otan» партияси Сиёсий кенгашининг кенгайтирилган мажлисида партия Сиёсий кенгаши бюроси аъзолигига “Egemen Qazaqstan” РГ” ҲЖ Бошқаруви раиси Дархан Қидирали ва “Жас Отан” Ёшлар қаноти раиси Даулет Карибек кўрсатилди.\nҚозоғистоннинг Тўнғич Президенти – Элбоши шунингдек, Маулен Ашимбаев ва Бақит Султановга қилган хизматлари учун миннатдорчилик билдирди.\nҚоз Ахборот, 2019-08-22, 04:22 99


Энг улуғ мўъжиза - Zamin.uz\nОта-боболаримиздан бизга етиб келган эртаклар, ривоят, мақол ва достонларда китоб доим муқаддас нарсалар қаторига киритилган. Китоб нон каби қадрланган. Ўтган асрлар хаттотлиги ниҳоятда нозик дид билан амалга оширилганки, китобларни ўқиган киши ҳам хаттотлик санъатидан баҳра олган.\nҚадимда ўқимишли оилалар болаларини мактабларга бергач, ўқишнинг ҳар бир босқичи тугагандан кейин болаларига китоб совға қилганлар. Китобни асраш, ундан фойдаланишга ҳам катта эътибор беришган. Китоб махсус лавҳга қўйиб ўқилган. Сабаби китобни оҳиста варақлаб очиш қулай бўлган, қайириб очилмаган. Китоб бетлари орасига хатчўплар қўйиб белгилашган. Китобга хаттотдан бошқа кишининг ёзиши ножоиз ҳисобланган. Ҳар қандай муҳтожликка тушган одам ҳам китобларини сотмаган.\nКитобхонликнинг ҳам маълум аҳамияти бўлган. Кўпинча 5-6 киши бир жойга тўпланиб, бирор китобни ўқиб, муҳокама қилишганки, унинг мазмуни шу давра аҳли хотирасида бир умр сақланган. Айрим оилаларда кечки овқатдан сўнг китобхонлик ўтказилган. Оиланинг бир аъзоси китобни ифодали ўқиган, қолганлар тинглаб, муҳокама қилиб боришган.\nХўш, бугун оилада китобни асраш ва ўқиш маданияти ҳақида ота-оналар нималарга эътибор беришлари керак?\nЭнг аввало, ҳар бир тарбиячи ўз соҳасига оид китобларни ва уларнинг аҳволини яхши билиши, болаларнинг шу китоблардан қандай фойдаланаётганидан хабардор бўлиши лозим. Иккинчидан, болаларнинг қайси кутубхонага аъзолиги, кутубхонадан қандай китоблар олиб ўқиётганлиги, китобни қай аҳволда олди-ю қай аҳволда сақлаганлигидан хабардор бўлса яхши бўлар эди.\nУчинчидан, ҳар бир ота-она боласининг ёшига қараб қандай китобларни ўқиш мумкин-у қайси китобларни ўқиши унинг ёшига тўғри келмаслигини билиши даркор. Айниқса, 8-9-синф ўқувчиларининг ота-оналари болалари қандай китобларни ўқиётганлигидан мунтазам хабардор бўлишлари керак. 13-15 ёшли болаларга саргузашт асарларни ўқишни тавсия қилиш керак. Бундай асарлар болалар онгини ўстиришга, ўзига ишонч руҳини тарбиялашга ёрдам беради.\nШунингдек, ўзбек халқ оғзаки ижоди дурдоналари – достонларни ўқиш боланинг тафаккури кенгайишида ниҳоятда муҳим. Чунки достонларда ахлоқ, меҳнат, ватанпарварлик тарбияси асосий ўрин тутади. Ҳозирги давримизда телевизор, қўл телефонлари ва компьютерга вақт-вақти билан дам бериб, болаларимиз ўқиган китоблардаги бадиий тасвирларни улар оғзидан эшитиш фойдадан холи эмас.\nОта-боболаримизнинг яна бир яхши одатларини қайта тиклаш даври келди. Яъни, болаларимизнинг туғилган кунларида, узоқ сафарларга бориб келганимизда, байрамларда уларга бирор кийим совға қилишга ўрганганмиз. Кийимни ҳамма вақт олиб бериш бурчимиз. Болаларимиз эслайдиган кунларда уларга китоб совға қилсак, уларда китобга нисбатан меҳр уйғотган бўламиз, чунки болалар ҳар бир совғани қадрлаб асрашади. Китобни севишдаги, авайлаб ўқишдаги болаларга кўрсатадиган энг ишончли таъсир ўзимиз ўрнак бўлишимиздир. Умуман, болаларнинг китобга меҳрини уйғотишда ота-оналарнинг ўрни мактабга нисбатан ҳам салмоқли эканини ҳеч қачон унутмаслик керак.\nМанба: Od-press.uz “Замин” янгиликларини “Twitter”да кузатиб боринг\n1220 та болалар боғчасида кутубхоналар пайдо бўлади\n11-03-2017, 16:00, Жамият\n17-09-2016, 00:54, Жамият\n4-05-2016, 12:46, Жамият


«Толибон» ва АҚШ ҳарбийлари тинч аҳолини ўлдиргани бўйича янги ҳисобот эълон қилинди - Bugun.uz\n«Толибон» ва АҚШ ҳарбийлари тинч аҳолини ўлдиргани бўйича янги ҳисобот эълон қилинди\n15:24 | 17-12-2021\nИнсон ҳуқуқлари билан шуғулланувчи ҳукуматга қарашли бўлмаган «Amnesty International» ташкилоти «Толибон» томонидан тинч аҳолига нисбатан қўлланилган қийноқлар ва судсиз қотилликларга оид далиллар тўпланган янги ҳисобот тақдим этди.\nФото: «Amnesty International»\nҲисоботда «Толибон» жиноятларидан ташқари, Америка кучлари ва афғон хавфсизлик хизматларининг ҳаракатлари таҳлил қилинган ва бу ҳам одамларнинг азобланишига сабаб бўлгани айтилган. «Кобулда ҳукумат қулашидан олдинги ойлар сон-саноқсиз ҳарбий жиноятлар ва ‘Толибонʼ томонидан қон тўкилиш билан ўтди», — дейди «Amnesty International» бош котиби Агнес Калламар.\nТаъкидланишича, тинч афғон фуқароларига қарши жиноятлар ҳамма жойда – уларнинг уйларида, шифохоналарда, мактаб ва дўконларда содир этилган. Одамлар кундалик ҳаётларининг исталган нуқтасида ўлдирилган ва жароҳатланган. Жумладан, 2021 йил 6 сентябрь куни «Толибон» кучлари Панжшер вилоятидаги Бозарак шаҳрига ҳужум қилган. Қисқа жангдан сўнг тахминан 20 киши «Толибон» томонидан қўлга олинган ва уларнинг баъзилари каптархонага қамалган. Улар қийноққа солинган, озиқ-овқат, сув ва тиббий ёрдамдан маҳрум қилинган ва бир неча бор қатл қилиш билан таҳдид қилинган.\nЎша куни толиблар яқин атрофдаги Урмаз қишлоғига ҳам ҳужум қилган ва у ерда собиқ ҳукуматда ишлаганликда гумон қилинган шахсларни аниқлаш учун уйма-уй тинтув ўтказган. Ҳаракат жангчилари 24 соат ичида камида олти фуқарони асосан боши, кўкраги ёки юрагига ўқ отиш йўли билан қатл этган.\nҲисоботда сўнгги йилларда тўртта ҳаво ҳужуми – учтаси АҚШ кучлари ва биттаси Афғонистон Ҳарбий-ҳаво кучлари томонидан амалга оширилгани айтилган. Зарбаларда жами 28 нафар тинч аҳоли (15 эркак, 5 аёл ва 8 бола) ҳалок бўлган, яна олти нафари яраланган.\n2020 йилнинг 9 ноябрида АҚШ кучлари томонидан амалга оширилган ҳаво ҳужуми оқибатида Қундуз вилоятининг Хонобод шаҳри Мулла Ғулом маҳалласидаги бир оила уйида беш нафар тинч аҳоли, жумладан, уч ойлик чақалоқ ҳалок бўлган ва олти нафари яраланган.\nБундай зарбалар 2021 йил 29 августда Кобулда АҚШ дронлари ҳужуми оқибатида 10 киши, жумладан, етти бола ҳалок бўлган. Кейинроқ АҚШ ҳарбийлари ҳалок бўлганлар тинч аҳоли эканини тан олган. Ҳисоботда қуруқликдаги жанглар пайтида жами 12 нафар тинч аҳоли (беш эркак, бир аёл ва олти бола) ҳалок бўлгани ва яна 15 киши яралангани қайд этилган. 2021 йил 22 июнь куни Захайл шаҳрида миномётдан отишма оқибатида бир киши ҳалок бўлиб, икки киши яраланган.\nШу сабабли ҳисобот муаллифлари афғонларнинг азоб-уқубатлари учун моддий товон олиш, шунингдек, жиноятчиларга нисбатан адолатни таъминлаш мақсади эканини қайд этган. «Халқаро жиноий суд АҚШнинг Афғонистондаги ҳарбий амалиёти ва афғон ҳарбийлари ҳаракатларини тергов қилиш мақомини олиб ташлаш ҳақидаги нотўғри қарорини бекор қилиши керак. Бунинг ўрнига, оқибатлари қандай бўлишидан қатъи назар, барча мавжуд далилларини кўриб чиқиши керак», — деган «Amnesty International» раҳбари.\nБМТнинг Афғонистондаги миссияси маълумотларига кўра, 2021 йилнинг дастлабки олти ойида 1659 нафар тинч аҳоли вакили ҳалок бўлган, 3524 нафари яраланган, бу 2020 йилнинг шу даврига нисбатан 47 фоизга кўпдир.\nАввалроқ Афғонистон собиқ президенти «Толибон»нинг Кобулни эгаллашига оид қўшимча маълумотларни очиқлаганди. Шунингдек, «Толибон» ҳаракати афғон аёллари қандай либос кийиши кераклигини маълум қилган.


Lola Karimova oilasiga oid sirlarni oshkor etdi - YOSHLAR.COM - Скачать новинки музыки MP3\nАввалроқ, Ўзбекистон Республикасининг Биринчи Президенти Ислом Абдуғаниевич Каримовнинг оила аъзолари – турмуш ўртоғи Татьяна Каримова ва кенжа қизи Лола Каримова-Тилляева Россия Федерацияси пойтахти Москва шаҳрида барпо этиладиган Ислом Каримов номидаги хиёбонга ўрнатилажак ҳайкал устида иш бошлаганликлари ҳақида хабар берган эдик.\nИслом Каримов сиймоси акс этган навбатдаги ҳайкал англиялик таниқли ҳайкалтарош Пол Дэй томонидан ясалаётгани ҳақида аввал ҳам маълумот бергандик. Ўзбекистон Республикаси Биринчи Президенти Ислом Каримовнинг кенжа қизи, “Сен ёлғиз эмассан” Республика жамоатчилик болалар жамғармаси, Республика болалар ижтимоий мослашуви маркази раиси, Ўзбекистон гимнастика федерацияси президенти, Ислом Каримов номидаги Республика хайрия жамоат фонди васийлик кенгаши раиси, Ўзбекистоннинг ЮНЕСКОдаги доимий вакили Лола Каримова-Тилляева ижтимоий тармоқлардаги шахсий саҳифаси орқали ушбу ҳайкални тайёрлаш билан боғлиқ сирларни ошкор этди.\n“Айни чоғда Ўзбекистоннинг Биринчи Президенти Ислом Каримов хотирасига атаб Москвада ўрнатиладиган ёдгорлик устидаги ишлар ўз якуний палласига етиб қолди. Илгари маълум қилганимиздек, ушбу ёдгорлик жаҳонга машҳур британиялик ҳайкалтарош Пол Дэй томонидан яратилмоқда. Падари бузрукворим Москва шаҳрини илиқ хотиралар билан ёд олардилар ва шу боис ёдгорлик ушбу гўзал масканда муҳим ўрин эгаллашидан хурсандман”, деб ёзади Лола Исломовна.\nЛола Каримова-Тилляева саҳифасида нафақат отасининг Москва шаҳридаги ёдгорлиги билан боғлиқ маълумотларни, балки оила сири саналган, хусусан Ислом Каримов томонидан Татьяна Каримовага Москвадан туриб йўлланган мактублардаги ёзишмаларни ҳам тилга олади.\n“Бир оз вақт илгари оилавий архивларимизни кўздан кечирар эканман, дадамлар ойимларга Москвадан ёзган мактубларига дуч келдим. У ерда дадам Москвага сафарлари ҳақида гапирар эканлар, бу гўзал шаҳарни кўпгина диққатга сазовор жойларини пиёда айланиб чиққанларини сўзлаб берганлар”.\nКаримова сўнгги вақтлар ижтимоий тармоқлар орқали викторина ўтказаётганидан хабарингиз бор. У бу сафар ҳам анъанага содиқ қолиб, ижтимоий тармоқдаги фойдаланувчиларга ҳайкалтарош Пол Дэй ижодига оид саволлар билан юзланди. Ғолибга эса мукофот сифатида Apple MacBook Air компьютери ваъда қилинди.\n1-савол: Пол Дейнинг энг машҳур асарларини келтириб ўтинг.\n2-савол: Пол Дэй томонидан Ўзбекистоннинг Биринчи Президенти хотирасига бағишланган ёдгорликда қайси тарихий меъморий ансамбль акс эттирилган?\n3-савол: Пол Дэй томонидан яратилган ва Лондон шаҳрида Британия парламенти яқинида жойлашган монументал композиция ХХ асрнинг биринчи ярмида содир бўлган қайси йирик тарихий воқеага бағишланган?\n4-савол: Пол Дэй 2009 йилда яратган ёдгорлик Британия қироллик оиласининг қайси аъзоси хотирасига бағишланган?


Маст ҳолдаги Дринкоутерни тунги клуб олдида калтаклашди. У бошқа футболчи билан урушиб қолган\n"Челси" клубига тегишли ва ҳозирда "Бёрнли" клубида тўп сураётган Дэниел Дринкоутер жанжалга аралашиб қолди.\nЎтган ҳафта 29 ёшли футболчи Манчестер шаҳридаги Chinewhite тунги клубида дўстининг туғилган кунини нишонлашган. Дринкуотер кўп спиртли ичимлик ичган ва "Сканторп Юнайтед" клуби ҳимоячиси Кгоси Нтленинг қиз дугонасига тегажоғлик қилишни бошлаган.\nФутболчилар орасида низо пайдо бўлди ва шундан кейин қўриқчилар Дринкуотерни клубдан ҳайдаб юборишди.\nКўчада "Бёрнли" футболчисига олти нафар одам ҳужум қилишган ва "Унинг оёғини синдир" деб ҳайқиришган. Воқеа содир бўлганидан кейин дўсти Дринкуотерга такси чақириб уни уйга жўнатган. Тартиб-интизом ходимлари чақиртирилмаган.\nЗарбалар оқибатида футболчи оёғидан, юзидан елка ва қўлидан бироз жароҳат олган. Ўтган ҳафта "Челси" ва "Бёрнли" клублари унинг қўлидан жароҳат олгани айтилган эди, бироқ тўлиқ маълумот тарқатилмади.\nДринкуотер ушбу воқеа оқибатида 4 ҳафта ўтказиб юборади. Футболчи АПЛда қарийб 18 ой ўйнамаяпти.


Ишончимиз, таянчимиз ва эртамизнинг эгалари | O'zLiDeP\nИшончимиз, таянчимиз ва эртамизнинг эгалари\nҲар йили 30 июнь - “Ёшлар куни” сифатида нишонланадиган бўлди. Бундан нафақат ёшларнинг ўзлари балки кексаю ёш қувонди. Сабаби ёшларимиз бизнинг ишончимиз, таянчимиз ва эртамизнинг эгаларидир. Уларга қанчалик кўп ғамхўрлик қилинса, юрт тараққиётига шунча кўп фойдаси тегади.\nБугунги кунда Қашқадарё вилоятида истиқомат қилаётган 3 205 105 нафар аҳолининг 1 935 708 нафари ёки 60,3 фоизи 30 ёшгача бўлган ёшлардир. Шундан, 14 ёшдан 30 ёшгача бўлганлар сони 1 027 783 нафар ёки 53 фоизини ташкил қилади.\nХўш, бу статистика нимани англатади? Гап шундаки, вилоятимизда яшаётган аҳолининг 60 фоиздан юқорироғини ёшларимиз ташкил этар экан, бу жуда катта куч. Бу воҳамиз истиқболи, келажаги ишончли қўлларда деганидир. Мана масалан, ёш тадбиркорлар сони 7 011 нафар бўлса, шундан 2 928 нафари хотин-қиз тадбиркорлардир. Ёш фермерларимиз сафи 1 079 нафардан зиёд, шундан 149 нафари хотин-қиз ана шу машаққатли касб этагини тутишган. Вилоятимизда ёш ҳунармандлар 676 нафар ва уларнинг 273 нафари қўли гул аёлларимиздир.\nШу билан бир қаторда, вилоятимизда ўғил-қизлар бандлигини таъминлашда ёшларимизнинг ўзлари ташаббус кўрсатишмоқда. Бунга мисол сифатида ёш тадбиркорларимизнинг 275 та истиқболли лойиҳалари молиялаштиришга қабул қилинганини айтиб ўтиш ўринлидир. Бу лойиҳалар қиймати 75 миллиард 668 миллион сўмлик бўлиб, ишлаб чиқаришга жорий этилгач, 2 266 нафар йигит-қизнинг бандлиги таъминланади.\nБугунги шукуҳли кунларда “Мард ўғлон” Давлат мукофотига сазавор бўлган йигитларимиз номини шараф билан тилга олсак арзийди. Деҳқонободлик Элмурод Абдураимов “Мард ўғлон” давлат мукофотига сазовор бўлган ғайратли йигитларимиздан. У 2008-2019 йилларда спортнинг шотокан каратэ тури бўйича вилоят ва мамлакат миқёсида ўтказилган мусобақаларда фахрли ўринларни эгаллади. Элмурод хизмат вазифасини аъло даражада бажариш билан бирга, ДХХ Чегара қўшинлари ҳарбий қисмлари ўртасида ўтказиладиган комбат айкидонинг пичоқ жанги, нокдаун турлари, шунингдек, бокс, кикбоксинг, тош кўтариш бўйича нуфузли мусобақаларда ғолиблар сафидан жой эгаллаб келмоқда.\nВилоятимиз ёшлари орасидан 15 нафар Жаҳон чемпиони, 19 нафар Осиё чемпиони ва 642 нафар Ўзбекистон чемпиони чиққани ҳар биримизни ғурурлантиради. Ёш спортчи қизларимиздан Шоҳсанам Тошпўлатова 2019 йилда Англида ўтказилган сузиш спорт турида биринчи ўринни эгаллаб, жаҳон чемпиони деган шарафли номга сазовор бўлди. Турсуной Жабборова эса Америка қўшма штатларида оғир атлетика бўйича ўтказилган Жаҳон чемпионатида биринчи ўринни эгаллади ва кўксини олтин медал безади. Суҳроб Ражабов, Муниса Эшқулова, Камронбек Нигматов, Камолиддин Расулов, Арслон Тожиев ва бошқа бир қатор ёшларимиз ҳам жаҳон чемпионатларида ғолибликни эгаллашди. Бу натижалар вилоятимизда ёшларни спортга кенг жалб қилиш борасидаги ишлар яхши йўлга қўйилганидан далолат бериб турибди.\nЎзбекистон Республикаси Олий Мажлиси Қонунчилик палатаси ва Ўзбекистон ёшлар иттифоқи ўртасида қонунчилик палатаси ҳузурида "ЁШЛАР ПАРЛАМЕНТИ"ни ташкил этиш бўйича битим имзоланганини муҳим янгилик сифатида эътироф этмоқчиман. "Ёшлар парламенти"га 18-30 ёшдаги ҳар бир Ўзбекистон фуқароси 2 йил муддатга сайланади. "Ёшлар парламенти" аъзоси амалдаги депутат ёки сенатор бўлиши мумкин эмаслиги йигит-қизларимизнинг ўзларини намоён этишлари учун яна бир имкониятдир.\nЗеро, мамлакатимизда ёшларга алоҳида эҳтиром кўрсатилиб, “Ёшлар куни” байрам қилинар экан, бунга ўғил-қизларимиз ҳар томонлама муносибдир. Байрамингиз муборак бўлсин, азиз ёшлар!


Инновацион ривожланиш вазирлиги ташаббуси билан ўзбекистонлик ёш олим Азиз Каримов Шўрланиш шароитида биодеҳқончилик халқаро маркази (ICBA)да фаолиятини бошлади.\nАҳоли билан бевосита ва очиқ мулоқот қилиш мақсадида Ўзбекистон Республикаси Президенти Халқ қабулхонаси томонидан жойларда сектор раҳбарларининг сайёр қабуллари йўлга қўйилди.\nҚибрай туманидаги ички суғориш тармоғи ҳисобланган Жумбағиш ариғига ўзгармас ўзанли гидропост қурилди. Бу билан мазкур манбадан экин суғорадиган олти фермер хўжалиги учун сув сарфини ўлчаш имконияти яратилди. Аниқроғи, гидропост воситасида сув бошқарилади, далага керакли миқдордагиси очилади. Пировард натижада эса исрофгарчиликларнинг...\nНавоийда тарихий ёдгорлик қайта таъмирланди\nКарманадаги “Қосим Шайх” тарихий-ёдгорлик мажмуаси истиқлолнинг дастлабки йилларида олиб борилган бунёдкорлик ишлари туфайли қадим-қаддини тиклади.


1 январ куни 1111 нафар бола дунёга келди » Muzlik.uz - O‘zbekiston yangiliklari\n1 январ куни 1111 нафар бола дунёга келди\n2020 йилнинг 1 январь куни соат 18:00 ҳолатига кўра, Ўзбекистонда 1111 нафар чақалоқ туғилди, дея хабар қилди Ўзбекистон Соғлиқни сақлаш вазирлиги матбуот хизмати. Янги йилнинг биринчи куни туғилган чақалоқларнинг 572 нафари ўғил бола, 539 нафари эса қиз бола бўлиб, энг кўп бола Самарқанд вилоятида (141 нафар) дунёга келди. Янги туғилган чақалоқлар рейтинги бўйича Фарғона вилояти (137 нафар) ва Қашқадарё вилояти (134 нафар) кучли учликни якунлаган. Туғилганларнинг 4 нафари эса эгизакларни ташкил қилади. Эслатиб ўтамиз, Ўзбекистонда 2019 йилнинг 1 январь куни соат 1900 гача 1442 нафар чақалоқ дунёга келганди.\n1 январь куни 1708 бола туғилди\nМадина ва Азизбек — 2017 йилда энг оммабоп болалар исмлари\n1 январь куни қарийб 2000 гўдак дунёга келди


Инқироз туфайли Қозоғистон автобозорларида қиммат чет эл машиналари сув-текин бўлиб кетди\n13:10 / 26.11.2015\nМолиявий инқироз, валюта нархининг кўтарилиши, савдоларнинг кескин тушиб кетиши муносабати билан Қозоғистонда автомобиль бозорида нархлар тушиши кузатилди, бу эса, ўз навбатида, чет эл машиналарининг арзон-гаровга кўп миқдорда сотилишига сабаб бўлмоқда.\nҚозоғистон автобизнеси уюшмаси вакилларининг тан олишича, мамлакат автобозори дастлабки ярим йилликда 53 081 дона автотранспорт сотилган. Йиллик миқёсда бозордаги тушиш 31 фоизга тенг бўлган. Шу билан бирга, иккиламчи машина бозори гуллаб-яшнамоқда.\n“Аслида ҳаммаси жуда оддий: одамларда салондан машина олажак пул йўқ ҳозир. Салонда харид қилинадиган машиналар улар билан шартнома ва кафолат билан боғлангани сир эмас. Шу боис нархлар юқорироқ. Натижада бизнинг бозорга келиб ўзига керакли машинани танлаш осонроқ бўлмоқда. Бозорда дарҳақиқат савдолашиб, яхшигина нархни тушириш мумкин, агарда у сизга ёқса ва эгаси уни ростанам сотмоқчи бўлса”, - деди “Барс III” автобозори бош маъмури Руслан Теммоев.\nУнинг давом этишича, нархлар тушишда давом этмоқда. Бу кўп жиҳатдан доллар курси билан боғлиқ ҳолатдир. Сотувчилар бозордаги вазиятни инобатга олган ҳолда секин-аста нархни тушириб бормоқда.\nШу билан бирга, фақат эски машиналар эмас, балки нисбатан янги чет эл машиналарининг нархлари ҳам пастга тушмоқда.\nБундан ташқари, илгари машиналар нархлари долларда кўрсатилган бўлса, ҳозир сотувчилар тангага кўчмоқда.


03 апрел 2020, Тошкент вақти: 06:02\nСирдарё вилояти Ширин шаҳридаги "Фарҳод" маҳалласидан боғланган тингловчи фуқаролар йиғини раислиги учун сайловга ҳоким рухсат бермаяпти, деб норози бўлди. Унинг даъво қилишича, маҳалла аҳли раисликка ўзи танлаган номзодларни кўрсатган, аммо улар 60 ёшдан ошган, деган сабаб билан ҳокимият тасдиғидан ўтмаётир. Ҳокимият ўзи тавсия қилган номзодлар эса маҳалла аҳлига маъқул бўлмаётгани айтилмоқда.\nИсмини айтмаслик шарти билан Ширин шаҳридан боғланган тингловчига кўра, жами 1400дан ортиқ хонадонда қарийб 6 минг киши истиқомат қиладиган "Фарҳод" маҳалласига раислик учун сайлов икки марта қолдирилган:\n- Икки марта лойиқ номзод йўқ, деган сабаб билан ҳокимият сайловни қолдирди. Ҳозир энди қачон бўлиши номаълум. Мен бугун ҳам телефон қилдим, маҳалла қўмитасига. Ноаниқ, дейишди. Биз кўрсатган номзодлар кекса эмиш, номзодлар 45-55 ёш оралиғида бўлиши керак эмиш. Аслида ҳокимият кўрсатган иккита номзод ҳам 60 ёшдан катта, биттаси муқаддам судланган шахс - биз қаршилик қиляпмиз, - дейди тингловчи.\nҚуйида бу тингловчи билан суҳбатни эшитишингиз мумкин:\nБу йил жами маҳалла фуқаролар йиғинларига 9 минг 764 раис ва уларнинг 99 мингдан ортиқ маслаҳатчиси сайланмоқда.\nҲозир Ўзбекистон бўйлаб май ойига белгиланган маҳалла фуқаролар йиғини раислари сайлови қарийб якунланмоқда. Олдинда маҳалла раислари маслаҳатчилари сайлови бор. Мавжуд тартибга кўра, янги сайланган раислар ўзига маслаҳатчиларни сайлаб-саралаб олади.\nЎзбекистонда маҳалла фуқаролар йиғинлари шаҳар, посёлка, қишлоқ ва овуллардаги маҳаллаларда тузилган. Бу йиғинларга раислик қиладиган шахслар ва уларнинг ёрдамчилари 2 ярим йиллик муддатга маҳалла аҳли сайлови билан сайланади.


Ўғирланган келинни қидириш учун 180 нафар полиция ходими жалб этилди\n17:20 / 01.09.2016\nМосква полицияси тўй маросимида келинни олиб қочган бир гуруҳ ёшларни қўлга олди. Бироқ кейинчалик маълум бўлишича, содир бўлган воқеа атайин уюштирилган тўй урф-одати бўлиб чиқди. Бу ҳақида пойтахт полицияси маълум қилди.\n“Ўғирлик” гувоҳнинг кўз ўнгида рўй берган, шу боис буни жиноят деб баҳолаган киши ҳуқуқни муҳофаза қилиш органларига хабар берган. “У номаълум кимсалар келинни мажбурлаб микроавтобусга ўтказиб, олиб кетишганини айтди”, - дейишди полицияда.\nПолиция ходимлари тезкорлик билан қўлга олиш режасини амалда қўллашди, ярим соатдан кейин ЙПХ ходимлари Москванинг жануби-шарқида қидирилаётган транспорт турини тўхтатишга муваффақ бўлишди. Натижада ўғирлик шунчаки уюштирилган бўлиб чиқди.\nМанбага кўра, ёшларни қўлга олиш операциясида 180 нафардан ортиқ полиция ходими иштирок этган. Улар 30 дақиқа ичида 24та автомобилни кўздан кечиришган.\nМосквада пиёдаларни уриб юборган таксичи ҳибсга олинди\n22:41 / 18.06.2018\nМосквада пиёдаларни уриб юборган таксичи ўз айбини тўлиқ тан олди\n20:41 / 18.06.2018


Бердақ номидаги Қорақалпоқ давлат университети - ДУНЁДАГИ ЭНГ ҒАРОЙИБ КУТУБХОНАЛАР\nДУНЁДАГИ ЭНГ ҒАРОЙИБ КУТУБХОНАЛАР\nМашҳур олим Бауст «Нодон билан дўст бўлгандан, китоб билан дўст бўл» ёки ёзувчи Виктор Гюгонинг «Китоб – шиб-тошмайдиган дўстимиздир» деб айтиб ўтганидек, бизга энг яқин сирдош ва дўст, керак пайтда маслаҳатчимиз – китоблардир. Дунёга машҳур ёзувчи Лев Толстой ҳам китобнинг инсон ҳаётидаги аҳамияти тўғрисида айта келиб: «Яшхи китоб – ақлли одам билан суҳбатдош бўлганга тенг», - деган эди.\nКитобдан ўтадиган ҳеч қандай донолик йўқ. Китобларнинг ватани эса – кутубхонадир. Кутубхона – маърифат маскани, инсоннинг маънавий ором оладиган, тарбия оладиган муқаддас жойидир. Кутубхона – дунёдаги энг ақлли одамларнинг тўпланадиган жойи ҳисобланади. Дунёда одатдагидан ўзгача меъморий услубда қурилган кутубхоналар тўғрисида эшитганмисиз?\n2004 йил Канзас-Ситидаги Жамоатчилик кутубхонаси бўшаб ётган Биринчи миллий банк биносига кўчирилди. Икки йилдан сўнг ушбу бино ёнида автомашиналар учун турургоҳ қурилди. Бу эса кутубхона фаолиятига ҳалақит бера бошлади. Бунинг ечими сифатида меъморлар китоб кўринишидаги катта девор қуриб, автомашиналар тураргоҳини кутубхонага кўринмайдиган қилишди. Девордаги ҳар бир китобнинг катталиги – 8 метр, эни – 2 метрни ташкил этади. Китобларга дунёга машҳур классикларнинг исмлари ёзилган. Кутубхонанинг ички қурилиши эса аввалги банкнинг кўриниши билан қолди.\nКолумбиянинг Меделин шаҳри ўтган юз йилликнинг энг ифлос ва гиёҳванд моддалар етиштирадиган гуруҳлар шаҳри сифатида эсда қолган эди. Маҳаллий ҳокимият мазкур тушунчани йўқотиш учун шаҳарда маданий қурилиш бошлашни режалаштирди. 2007 йил Джанкарло Маззантининг лойиҳаси асосида Меделин шаҳрида Pargue Espana кутубхонаси қад кўтарди. Кутубхонанинг ўзига хос томони унинг қурилишида. Қоятош кўринишида қурилган мазкур бино ичига одамлар китоб ўқишга келади.\nДунёдаги қурилиши жиҳатидан энг ғаройиб кутубхона Францияда жойлашган. Ивом Байяром ва Франсисом Шапюнинг лойиҳаси асосида қурилган мазкур кутубхона 2002 йилда қурилган. Кутубхонанинг ўзига хослиги одамнинг яримта боши ва бош мияси шаклида қурилганлигидадир.\n«Ерга ўзга сайёраликлар келибди!» деган гапни Италиянинг Перудже шаҳрига борсангиз айта оласиз. Чунки, бу ердаги Сандро Пенн номидаги кутубхона ўзга сайёраликларнинг ҳаво кемаси шаклида қурилган.\nҲозирда сайтда 193 меҳмон.


Президентнинг “Қамров даражаси паст бўлган туманларда мактабгача таълим ташкилотлари тармоғини кенгайтириш бўйича қўшимча чора-тадбирлар тўғрисида”ги қарори қабул қилинди. – Бош саҳифа\nБош саҳифа / Ахборот хизмати / Янгиликлар / Президентнинг “Қамров даражаси паст бўлган туманларда мактабгача таълим ташкилотлари тармоғини кенгайтириш бўйича қўшимча чора-тадбирлар тўғрисида”ги қарори қабул қилинди.\nПрезидентнинг “Қамров даражаси паст бўлган туманларда мактабгача таълим ташкилотлари тармоғини кенгайтириш бўйича қўшимча чора-тадбирлар тўғрисида”ги қарори қабул қилинди.\nМуҳтарам юртбошимиз томонидан жорий йилнинг 24 май куни ҳудудларда мактабгача таълим ташкилотлари қамровини кенгайтириш масалалари муҳокамаси юзасидан йиғилиш ўтказилган эди.\nШунга мувофиқ, “Қамров даражаси паст бўлган туманларда мактабгача таълим ташкилотлари тармоғини кенгайтириш бўйича қўшимча чора-тадбирлар тўғрисида”ги Президент қарори (ПҚ–5144-сон, 10.06.2021 й.) қабул қилинди.\nқамров даражаси паст бўлган 53 та туманда 2021-2022 йилларда:\n2 мингта оилавий нодавлат мактабгача таълим ташкилотлари фаолияти йўлга қўйилиб, бунинг ҳисобига 50 минг нафар тарбияланувчи учун янги ўринлар яратилади;\nумумий қуввати 11,2 минг ўриндан зиёд бўлган 100 та давлат-хусусий шериклик асосидаги нодавлат мактабгача таълим ташкилотлари фаолияти йўлга қўйилади;\nқуввати 7,5 минг ўринга тенг бўлган 50 та давлат мактабгача таълим ташкилоти қурилади;\nБундан ташқари, Мактабгача таълим вазирлигининг 2021-2022 йилларга мўлжалланган йиллик режасига биноан 2 мингта оилавий нодавлат мактабгача таълим ташкилотларининг очилиши режалаштирилган бўлиб, жами 4 мингта оилавий нодавлат мактабгача таълим ташкилотларини ташкил этади.\nШунга кўра, ташкил этилаётган давлат ва нодавлат мактабгача таълим ташкилотларига болаларни қамраб олиш 118 минг 700 нафарни ташкил қилади. Бу, ўз навбатида, қўшимча 11 400 нафар кишига иш ўрни яратилишини таъминлайди.\nоилавий нодавлат мактабгача таълим ташкилотлари томонидан ёлланган (Тошкент шаҳри, Нукус шаҳри ва вилоятлар марказларида – 2 нафаргача, бошқа ҳудудларда – 4 нафаргача) тарбиячи ва ёрдамчиларга тегишли тоифа бўйича қисқа муддатли ёки 9 соатлик давлат мактабгача таълим ташкилотлари учун белгиланган меҳнатга ҳақ тўлаш шартларида ва ҳажмларда иш ҳақи тўланади;\nоилавий нодавлат мактабгача таълим ташкилотлари ҳудудий мактабгача таълим бошқармалари орқали ўқув материаллари билан бепул таъминланади;\n2022 йил 1 январга қадар оилавий нодавлат мактабгача таълим ташкилотларига мебель, жиҳоз ва асбоб-ускуналарни сотиб олиш учун 30 миллион сўмгача миқдорда 3 йил муддатга 6 ойлик имтиёзли давр билан\n5 фоизли ставкада кредитлар ажратилади.\nБарчамизга маълум мактабгача таълим, узлуксиз таълимнинг бошланғич бўғинидир. Шу боис мактабгача таълим соҳасини ривожлантириш давлат сиёсати сифатида кўрилиб, 2017 йилдан буён, бу тизимда қатор амалий ишлар олиб борилиб, соҳа тубдан ислоҳ этилмоқда.\nХусусан, охирги тўрт йилда боғчалар сони 5 минг 211 тадан 18 минг 300 тага ошди. Болаларни мактабгача таълим билан қамраб олиш даражаси икки баробар ортиб, 27,7 фоиздан 60,9 фоизга ошди. Давлат томонидан берилган имконият ва имтиёзлар натижасида хусусий ва оилавий боғчалар ҳам кўпайди. Бугунги кунда республика бўйлаб мактабгача таълим ташкилотларида 1 миллион 700 минг нафар бола тарбияланмоқда. Ваҳоланки, 2017 йилда 708 минг нафар болалар мактабгача таълим ташкилотларига қамраб олинган эди.\nҲа, эътироф этсак арзигулик ишлар минглаб бажарилди, аммо бу ишлар ҳали етарли эмас, чунки республиканинг 53 та туманларида мактабгача таълим ташкилотларини барпо этиш, таълим сифатини янада такомиллаштириш, шу билан бир қаторда, мактабгача таълимга, юртимиздаги 3-7 ёшдаги барча болаларни қамраб олиш каби вазифалар ўз ечимини кутмоқда.


Швецияда Россияга қарашли кема қидирилмоқда\n03 декабр 2020, Тошкент вақти: 18:57\nоктябр 19, 2014\nШвецияда Россияга қарашли экани иддао қилинган сувости кемасини қидириш ишлари кучайтирилди. Бу ҳақда хабар қилган швед матбуотига кўра, қидирув ишлари ҳарбий кема, вертолёт ва қуруқлик қўшинлари иштирокида Стокҳолмдан 50 километр радиусда амалга оширилмоқда.\nSvenska Dagbladet нашрига кўра, Россияга қарашли сувости кемасини қидириш ишлари 17 октябрь куни бошланган.\nРоссия Мудафаа вазирлиги бу хабарни инкор қилиб, Швеция қирғоқларида Россияга қарашли бирорта ҳам сувости кемаси йўқлигини билдирди.\nШвеция Қуролли кучлари раҳбарияти кемани қидириш билан боғлиқ тафсилотларни матбуотга очиқламаяпти.\nКоронавирусга қарши Россия вакцинасининг Ўзбекистонга келиши кечикади. Вакцина пуллик бўлиши мумкин


Менопауза — турлари, белгилари, асоратлари, ташхислаш ва даволаш усуллари - 12 Августа 2020 - Блог - WWW.SHERLAR.ORG - SMS SHERLAR, SEVGI SHERLARI, YANGI\nПонедельник, 21.09.2020, 09:02\nГлавная » 2020 » Август » 12 » Менопауза — турлари, белгилари, асоратлари, ташхислаш ва даволаш усуллари\nМенопауза — аёл насл қолдириш хусусиятини йўқотадиган ва менструал цикллар тўхташи юз берадиган жараён ҳисобланади. Менопауза ҳаёт давомида табиий равишда рўй беради ва касаллик ҳисобланмайди. Табиий жараён бўлишига қарамай, эътиборсиз қолдирилса, бир қанча асоратларга олиб келади.\nМенопауза ҳақида қисқача\nКлимакс аёл кишининг репродуктив ҳаёти ниҳоясига етганини кўрсатиб беради.\nМенопауза симптомларига киради: иссиқликнинг бирдан қуйилиб келиши, тунгги терлашлар, кайфиятнинг тушиб кетиши ва бир қанча когнитив ўзгаришлар.\nМенопаузанинг симптомлари қондаги аёллик гормонларинг миқдори камайиб кетгани туфайли юзага келади.\nМенопаузага қарши курашда ўрин босувчи гормонал терапия, ўзини бошқариш техникалари, уй шароитида даво чоралари ёрдам беради.\nАсосан икки турга бўлинади: табиий ва сунъий. Табиий менопауза ёшга боғлиқ ҳолда тухумдонлардаги фолликулалар захираси тугашига боғлиқ. Агар аёлда тезда жинсий гормонлар синтезини тўхтатиш зарурияти паё бўлса, сунъий менопауза ҳосил қилинади. Бундай патологияларга киради:\nТурли келиб чиқишга эга бачадондан қон кетишлари;\nЁмон сифатли ўсмалар.\nСунъий ҳосил қилинган менопаузаниг афзаллик томони шундаки, у патологик тўқималар ўсишини тўхтатади ва атрофиясига олиб келади.\nСунъий менопауза қуйидаги йўллар билан чақирилади:\nЖарроҳлик амалиёти — тухумдонларни кесиб олиб ташлаш, овариектомия. Бу операцияга кўрсатмалар: кўкрак бези, бачадон ва тухумдонлардаги ўсмалар.\nДори воситаларини қабул қилиш. Бироз енгилроқ усул ҳисобланиб менструал циклларни махсус препаратлар ёрдамида вақтинча тўхтатиб турилади.\nТухумдонларга рентген нурлари билан таъсир кўрсатиш. Бу усул ёмон сифатли ўсмаларда қўлланилади.\nМенопауза қачон бошланади?\nКўплаб аёлларда менопауза 47 ёшдан 52 ёш оралиғида бошланади. Бу ҳолатнинг юзага келиши жуда эрта бошланиши ёки бир неча йилга сурилиши мумкин. 40 ёшда бошланган менопауза эрта менопауза, кечкиси эса 56-65 ёш оралиғида бўлади. Менопауза юзага келишига қуйидаги омиллар таъсир қилади:\nГенетик. Тухумдонлардаги эстрогенларни синтезловчи фолликулалар сони ген даражасида дастурлаштирилган бўлади. Бу менструал циклларни бошқариб турувчи гипоталамус ва гипофизга ҳам тааллуқли.\nГеографик. Қуёш нури менструал циклларнинг эрта ёки кеч тўхташига таъсир кўрсатади.\nАёлнинг феъл-атворига. Фаол жинсий ҳаёт олиб борадиган ва сексуал хоҳишлари қондириладиган аёлларда климакс кеч бошланади.\nИжтимоий-иқтисодий. Узоқ муддатли психик босимни ҳис қилмайдиган, яхши ойлик оладиган ва оғир жисмоний меҳнат билан шуғилланмайдиган аёлларда климакс кеч бошланади.\nПсихологик. Тез-тез рўй берадиган стресслар ва узоқ давом этадиган психоэмоционал зўриқишлар климаксни яқинлаштиради.\nМенопауза белгилари ва симптомлари\nМенопауза касаллик ҳисобланмайди, лекин организмда чуқур ўзгаришларга олиб келади. Бу ҳолат охирги ментруациядан ўн икки ой ўтгандан сўнг юзага келади. Бироқ менопауза симптомлари бу муддатдан аввалроқ бошланади.\nМенструал циклларнинг бузилиши\nМенструал цикллардаги ўзганишлар — менопаузанинг энг биринчи белгиси. Айрим аёлларда ҳар 2-3 ҳафтада менструация кузатилиши, бошқаларида эса бир неча ойлаб кузатилмаслиги мумкин.\nПерименопауза — менопауза бошланишидан 3-5 йил аввал келадиган давр. Бу даврда эстрогенлар миқдори сезиларли равишда камаяди. Эстроген миқдоринг камийиши ҳомиладор бўлиш имкониятини камайтиради.\nПерименопауза даврида қин қуруқлашади, қичишиш ва дискомфорт пайдо бўлади. Натижада аёллар жинсий яқинлик пайтида оғриқни ҳис қилади. Оғриқ сабаби — эстрогенлар миқдори камайганлиги туфайли келиб чиқадиган атрофик вагинит.\nАтрофик вагинит — қиннинг тўқима ҳажми камайиши ва табиий лубрикант бўлган шиллиқнинг кам ажратиб чиқарилиши натижасида келиб чиқадиган яллиғланиши.\nИссиқликнинг қуйилиб келиши\nТананинг юқори қисмларига бирданига интенсив иссиқликнинг қуйилиш ҳисси. Бу ҳиссиёт юздан бошланиб, бўйин, кўкрак ва тананинг пастки қисмларига тарқалиши мумкин. Тери бу вақтда қизариб, доғлар кўриниши мумкин. Юрак қисқариш тезлашади, кучаяди ёки номунтазам уришни бошлайди. Бу ҳиссиёт аёлни сўнгги менструациясидан кейин йил давомида безовта қилади.\nМенопаузани бошидан ўтказаётган аёллар ухлаш қийинлиги ёки бир неча соат чуқур уйқуга кетолмасликларидан шикоят қилади. Уйқу билан боғлиқ муаммоларнинг сабаби тунги терлашлар ва психоэмоционал бузилишлар бўлиши ҳам мумкин.\nТунги ихтиёрсиз сийдик ажралишлар, сийдик тута олмаслик, қорин бўшлиғида босим ошган вақтда сийдикнинг чиқиб кетиши, сийдик пуфагидаги тез-тез қайталаниб турадиган яллиғланиш жараёнлари эстрогенлар миқдорининг камайиши сабабли сийдик чиқариш канали скфинтери ҳужайралари ва бириктирувчи тўқимасининг дегенерацияси билан боғлиқ.\nГормонал фоннинг бузилиши натижасида суяклардаги кальций ювилиб кетади ва улар нозик ва осон синувчан бўлиб қолади.\nМоддалар алмашинувининг бузилиши\nМетаболик синдром туфайли ёғлар ва углеводлар алмашинуви бузулиши тана массасинг ортиши, семиришга олиб келади.\nБундан ташқари, сочлар тўкилиши, бош оғриши, ҳолсизлик, хотира сусайиши, диққатнинг бузилиши, ҳансираш, артериал қон босимнинг кўтарилиши ёки тушиши, агрессивлик, либидонинг пасайиши ва кўкрак соҳасида оғирлик каби белгилари бор.\nЮрак қон-томир тизими касалликлари. Эстроген миқдоринг камайиши ҳар доим юрак қон-томир тизими касалликларига чалиниш хавфини оширади.\nМенопаузанинг дастлабки йилларида суяк тўқимасининг зичлиги камаяди. Суяк зичлигинг камайиши остеопороз ривожланиш хавфини бир неча баробар ошириб юборади.\nСийдик тута олмаслик. Менопаузада қин ва сийдик канали ўзинг эластиклигини йўқотади. Бу эса кутилмаган, қайтариб бўлмас сийдик чиқариш актларига олиб келади. Аёл йўтал вақтида, аксирганда, кулганда ёки оғир предметларни кўтарганда сийиб қўйиши мумкин.\nКўкрак саратони. Менопаузадан кейин кўкрак саратони билан касалланиш хавфи ортади.\nМутахассис учун менопаузани аниқлаш қийинчилик туғдирмайди.Касаллик симптомларига қараб ташхис қўйиш мумкин. Пациентлар орасидаги фарқ жинсий гормонларнинг миқдорида боʼлади ва анализларда қуйидаги фактлар аниқланади:\nТестестерон миқдори ортиши;\nҚон зардобида эстродиол миқдори 30 нг/нл дан камайганлиги;\nФолликуластимулловчи гармонь (ФСГ) ортган;\nЭстродиолнинг эстронга нисбати 1 дан кам;\nИнгибин миқдори камайиши;\nЛютеинловчи гармоннинг ФСГ га нисбати 1 дан кам;\nЛаборатор анализлардан ташқари қуйидаги текширувлар ўтказилади:\nКичик чаноқ аъзоларининг ультратовуш текшируви(УЗИ);\nОстеоденситометрия. Рентгенологик текширув бўлиб, остеопорозни эрта ташхислаш учун суяк зичлигини аниқлаб беради.\nПапаниколау бўйича суртма олиш — бачадон бўйнининг ситологик текшируви. Текширув атрофия даражасини аниқлаб беради.\nАёллардаги менопауза даври — патологик ҳолат эмас, аксинча ҳаёт давомида ўтказиладиган нормал физологик босқич. Бу даврдаги даводан мақсад — климакснинг ёқимсиз симптомларини камайтириш, атеросклероз ва остеопороз сингари нохуш асоратларнинг олдини олиш. Асосий эътибор тухумдонлар функциясини коррекциялашга қаратилади. Бунинг учун ўрин босувчи гормонал терапия қўлланилади. Ушбу терапиядан прогестерон ва эстроген асосидаги препаратлар қўлланилади.\nЎрин босувчи гормонал терапияни қўллашга кўрсатмалар:\nжинсий аъзолардаги атрофик ўзгаришлар;\nяққол климатерик бузилишлар.\nАёлда юқоридаги патологиялар аниқланса врач адекват ўрин босувчи терапия схемасини тузиб беради. Бундан ташқари, антидепрессантлар курси ҳам тайинланади.\nСеулдаги Корё универститети қошидаги тиббий коллеж тадқиқотчиларининг хабар беришича, ўрин босувчи гормонал терапия постменопауза ёшдаги аёлларда гонартроз ривожланишини сезиларли даражада камайтиради.\nЭрта менопаузанинг профилактикаси\nКлимаксни тўхтатишнинг иложи йўқ, лекин унинг келиш муддатини узайтириш мумкин. Менопауза вақти кўп жиҳатдан ирциятга боғлиқ: агар онада у эрта юзага келган бўлса, қизини ҳам шу кутиб туради. Бу ҳолатда унинг эрта юзага келишини бартараф қилиш учун қуйидагиларга амал қилиш зарур:\nрегуляр жинсий ҳаётни олиб бориш;\nдоимий равишда гинеколог кўригида бўлиб туриш;\nвитаминлар ва минерал комплексларни қабул қилиш;\nспорт билан шуғилланиш, фаол ҳаёт тарзини олиб бориш;\nзарарли одатлардан воз кечиш;\nшахсий гигиенага риоя қилиш, жинсий аъзоларни тўғри парвариш қилиш.\nКатегория: FOYDALI MASLAHATLAR / ПОЛЕЗНЫ СОВЕТЫ | Просмотров: 15 | Добавил: sherlarorg | Теги: #xabarlar, #новости, #newsuz, #Yangiliklar, #uznews, #news, #ahborot, #habarlar, #Yangilik | Рейтинг: 0.0/0


Cана : 05-04-2018 / Жиззах янгиликлари, Маданият / кўрилди: 373\nЮнус Ражабий номидаги мусиқали драма театри актрисаси "Олия Эштўхтарованинг кундаликлари” менга ҳаёти тушга ўхшайдиган ажойиб инсон билан яқиндан танишиш имконини беради. Актрисанинг ўз дунёси бор, фикрлари, қарашлари ўзгача. Тақдир бу аёлга жуда кўплаб синовлар, изтироб ва қувончли дамларни ҳадя этди. Аммо қаҳрамоним қаддини тик тутиб, ўзини бутун борлиғи билан севган касбига бағишлаб, кўнглига яқин одамларга меҳрини улашиб яшаяпти. Бу эса инсон тақдирига бефарқ қарай олмайдиган, очиқкўнгил ва юксак иқтидор эгасигагина хос.\n–Инсон маънавиятини юксалтиришда санъатнинг ўрни беқиёс. Айниқса, театр санъати инсон руҳиятига ижобий таъсир қилиб, унга эстетик завқ бағишлайди,–дейди Ўзбекистонда хизмат кўрсатган актриса Олия Эштўхтарова. – Ўзимга топширилган ҳар бир ролни маромига етказиб ижро этишга ҳаракатқиламан. Театрга келган томошабин ҳаётда бўлаётган воқеаларни жонли тарзда ҳис этади. Саҳна асарини кўриб нотўғри қадам босмасликка, ижобий қаҳрамонларга ўхшашга ва салбий қаҳрамонларнинг хатоларини такрорламасликка ҳаракат қилади.\nТеатр саҳнасини муқаддасҳисоблаб келаётган Олия опа ҳар бир ролга ўзгача ҳаяжон, катта масъулият билан киришади. Актрисанинг касбига фидойилиги, ўз устида ишлаши унинг ҳаётдаги шиорига айланган.\n–Ҳеч бир инсон ўзича шаклланиб қолмайди, –дейди Олия опа.–Бунга халқимизнинг "Устоз кўрмаган шогирд ҳар мақомга йўрғалар” деган мақолини мисол тарзида айтиб ўтмоқчиман. Театр санъати институти (ҳозирги Ўзбекистон Давлат Маданият ва санъат олийгоҳи)даги Омон Абдураззоқов, Шоҳида Маъзумова, Арсен Исмоилов, Зуҳра Олимжонова каби устозларимнинг ўгитлари мени ҳаётнинг ўнқир-чўнқирларидан безавол ўтишимда суянч бўлган. 1976 йилда Юнус Ражабий номидаги мусиқали драма театрига энди ишга келган чоғларимда театр жамоаси Озарбайжон драматурги Шамхаловнинг "Қайнона” (Аслзода келин) асари устида ишлаётган экан. Менга асардаги Жаннат хола яъни қайнона роли ёқиб қолади. Аммо ёшим тўғри келмагани учун бу ролни менга беришмайди. Бироқмендаги қатъият ва қалб ҳароратини сезган театр раҳбари бунга рози бўлади. Ниҳоят 26 ёшли актриса 60 ёшли қайнонақиёфасида гавдаланади. Ўша пайтлари биринчилардан мени қўллаган устозларимнинг хизматларини жуда қадрлайман. Ҳозирда етишиб чиқаётган ёш актёр ва актрисалардан кўнглим тўқ. Айниқса, олийгоҳни битириб келаётган ёшларимиз иқтидорли, масъулиятли. Уларнинг ижро маҳоратини кузатар эканман, ижодий салоҳиятларидан қувонаман. "Санъатнинг нонини ейиш учун темирдан тиш керак, пўлатдан тирноқ”, дейишади. Бу дегани ижоддан ташқари оила, уй-рўзғор ташвишлари, фарзанд тарбияси, оталик ёки оналик масъулиятини унутмасдан барчасига улгуриш керак дегани.\nҚирқйил... Театр саҳнасида бу озмунча муддат эмас аслида. Машаққатли меҳнат ва тинимсиз изланишлар оралиғида кечган бу йиллардан Олия Эштўхтарова абадул-абад миннатдор. Олия опа театр саҳнасида ўйнамайди, балки яшайди. У ижро этган такрорланмас роллари орқали томошабинлар қалбидан ўрин эгаллаган. Актриса яратган ҳар бир образда қаҳрамон ҳарактерининг энг нозик нуқталари ҳам эътибордан четда қолмайди. У хоҳ драматик, хоҳ комедик жанрда рол ижро этишидан қатъий назар асар мазмунини томошабинга етказиб бера олади. Театр саҳнасида "Холисхон”да Гулжон, "Оқ кема”да муштипар кампир,Мольернинг "Зўраки табиб”асарида Мартина,Мустай Каримнинг "Ой тутилган тунда”асарида Тангабека сингари кўплаб спектаклларда турли образларни ижро этган. Машаққатли меҳнати, изланишлари инобатга олиниб, 1992 йил унга "Ўзбекистонда хизмат кўрсатган артист” унвони берилди. Гўзалликка интилиш барча аёлларга хос. Бу ажойиб хилқат эгалари қайси соҳада фаолият юритмасин, доимо латофатли, назокатли кўринишга интилади.\n– Ташқи кўриниши билан бир қаторда саломатликка ҳам эътибор қаратиш ҳар бир актриса учун жуда муҳим деб ўйлайман, – дейди О.Эштўхтарова. –Энг асосийси бақувват юрак, соғлом дунёқараш соҳиби бўлишга интилишимиз лозим.\nДарҳақиқат, ўзбек аёли оила, турмуш ташвишлари билан ҳамиша банд бўлсада гўзаллиги ва саломатлигига доимо вақт топишга уринади. Мухтасар қилиб айтганда гўзал, дилбар ва ҳар жабҳада фаол аёл миллатнинг шаъни ва ифтихорини белгилаб беради. Ўзининг беқиёс образлари орқали аёлнинг латофати, иродаси, вафою садоқатини тараннум этиб келаётган Олия опадек фидойи актрисамизнинг ижоди ҳамиша гуллаб яшнайверсин.\nМуҳаммадали Абдуқундузов: Ишонаманки, ўзбек драматургияси ва санъатида асрларга етаклаб ўтадиган спектакллар яратилади


Ҳарорат телефонга қандай таъсир қилади? - Terabayt.Uz\nҲарорат телефонга қандай таъсир қилади?\nЮртимизда қиш. Бироқ кўчага чиқиб, баҳор ҳавосини ҳис қиласиз. Ҳозирча қиш аввалгиларидан кўра иссиқроқ бўлиб турибди. Майли, эрта-индин қиш қайта қилич ялонғочласа, ажаб эмас. Гапни ҳаводан бошлаганимизнинг сабаби бор, албатта. Яъни мавзу совуқнинг бизнинг доимий ҳамроҳимиз бўлган смартфонларга таъсири. Яқинда Hi-Tech Mail.Ru сайти машҳур гаджетларнинг совуққа қанчалар бардошли эканини синовдан ўтказди ва маълум хулосаларни эълон қилди.\nСинов учун Apple iPhone 6, Lenovo Vibe Shot, Samsung Galaxy S6 edge, Sony Xperia Z5 Compact ва LG Class смартфонлари танланди. Шуни олдиндан маълум қилиш мумкинки, бу синовда биринчи ўринни япон флагмани Sony Xperia Z5 Compact эгаллади. У нафақат совуққа,балки сувга ҳам чидамли экани аниқланди. Apple iPhone 6 эса музлаб қолди. Умуман олганда, ҳеч бир маҳсулотни -15°C даража совуқда ишлатмаслик тавсия қилинади.\n-15°C даража совуқда Apple iPhone 6 ўзининг яхши томонларини кўрсата олмади. Гап шундаки, мазкур смартфон ишлаб чиқарувчилари уни 0°C дан паст ва 35 °C дан юқори ҳароратда фойдаланмасликни маслаҳат бермоқда.\nОТ: iOS 8\nЎрнатма хотира: 16 ГБ\nФото ҳажми: 8 Мпикс\nЭкран диагонали: 4.7\nАна шундай тавсия Samsung мутахассислари томонидан ҳам берилди.\nОТ: Android 5.0\nЎрнатма: 32 ГБ\nФото ҳажми: 16 Мпикс\nЭкран диагонали : 5.1\nҚуйидаги ҳолатларда кафолат мажбуриятлари бажарилмайди: агар телефон синса, сувга тушиб кетса, баланд ёки паст ҳароратда ишлатилса, емирилса, оксидланса, қурилманинг ичига турли буюмлар, суюликлар, ҳашаротлар тушса…\nLG, шунингдек, Huawei ва бошқа кўпгина смартфонларни ҳам 0°C паст ва 35 °C дан юқори ҳароратда ишлатиш тавсия этилмайди.\nОТ: Android 5.1.1\nОператив хотира: 1.5 ГБ\nФото ҳажми: 13 Мпикс\nЭкран диоганали: 5\nLG мутахассисларининг қайд этишича: Жуда паст ва жуда юқори ҳароратда телефон бузилиши, синиши ва ҳатто портлаши мумкин.\nLenovo смартфонларининг ишлаш диапазони: -10дан +35 °C гача.\nЭкран диагонали: 5\nSony мутахассислари эса ўз смартфонлари иссиқ ва совуққа бардошли эканини айтишди: -10 дан +45 °C гача.\nФото ҳажми: 23 Мпикс\nЭкран диагонали: 4.6\nБироқ, синовда иштирок этмаган яна бир смартфон борки, бу борада у мутлоқ устунлик ёхуд рекорд кўрсаткичга эга. Бу Acer Liquid Z630. Мазкур смартфонни -10 дан +50 °C гача бўлган ҳароратда қўрқмай ишлатишингиз мумкин.\nЭкран диагонали: 5.5\nШу ўринда савол туғилади: ҳозирги смартфонлар кучли совуққа бардош бера олмаса, Шимолий Қутбда яшовчилар нима қилади? Телефон ишлатмайдими?\nАгар юқоридаги кўрсаткичлар рост бўлса, Арктикада етакчи брендларга “нон” йўқ. Чунки у ерларнинг ўз “бўриси” бор. Маълумотларга кўра, кучли совуқ бўлдиган жойларда, жумладан, Арктиканинг барча нуқталарида махсус Iridium телефонлари ишлатилар экан.\nГувоҳи бўлганингиздек, ҳарорат смартфонларга салбий таъсир ўтказади. Шунинг учун белгиланган даражадан юқори ҳолатларда телефондан фойдаланмаган маъқул.\n#мобил телефон #ҳарорат


Қатрасини қадрлаган кам бўлмас - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЧоп этилган 07 Сентябр 2017\tКӯришлар: 872\nтаклифи қўллаб-қувватланганлигини алоҳида таъкидлади. Маълумки, жаҳонда сўнгги ўн йилликларнинг муҳим муаммоси ичимлик суви – чучук сув бўлиб қолмоқда.\nМиллат пешвосининг дунё аҳлини бедорликка чорлаган даъвати – ичимлик суви муаммоси Шарқ халқлари учун ҳамма давру замонларда муҳим саналган. Тарих илмида қайд этилганидек, илк давлатлар Шарқда вужудга келганидан бошлаб то ҳозиргача – охирги беш минг йил ичида, давлат ҳукмдорининг асосий вазифаларидан бири – суғориш тизимини йўлга қўйиш бўлган. Бу тасодифий эмас, албатта. Орадан минг йиллар ўтса-да, ҳукмдорнинг бу мақоми моҳиятини ҳеч ўзгартирган эмас. Давлат раҳбарининг ХХI аср бошларидан ҳозиргача бу масалага жаҳон аҳли диққатини такрор ва такрор қаратиши асосли, ҳаётий ташаббуслар билан чиқиши ҳам Шарқ халқлари, жумладан, тожик халқи сиёсий ҳаётида тарихий анъаналарнинг давомийлиги нишонасидир.\nШарқ халқларида сувнинг қадрланиши, унинг пок ва муқаддас саналиши қадимий ибтидоий динлар, жумладан, зардуштийлар динида қайд этилади. Кейинчалик Ислом динининг Марказий Осиёда ёйилиши билан сув ва унинг покизалиги масаласи янада янги мазмун касб этди. Тарихда аждодларимизнинг ичимлик сувини тўплаш ва ундан тежамкорлик ила фойдаланиш учун сув иншоотларининг хилма-хил турларини ихтиро қилиб, дарё ва ирмоқлар, сойлардан унумли фойдаланганликларига, ер остидан сув чиқарганликларига назар ташланса, халқимизнинг яшаш, тараққиёт учун машаққатли меҳнат қилганлиги кўзга ташланади. Тарих илми 3500-3750 йиллар олдин Марказий Осиёда суғориш тизими воситасида зироатчилик пайдо бўлганлигини кўрсатади. Фарғона водийси, Илоқ, Шош воҳаси деҳқонлари азим Сирдарё ирмоқлари, Норин, Қорадарё, Оқ Бура, Сўх, Исфайрам, Исфара, Хўжабақирғон (Хўжа Баҳорон), Оқсув, Оҳангарон, Чирчиқ, Келес, Қора – Узоқ, Жамандарё, Берқазон, Сагази, Утутлау, Кўкариқ, Қувандарё, Янгидарё, Султонхон узоқ, Батпак утку номли дарёча, сой ва уларнинг ўзанларидан фойдаланганлар. Бу ҳудудда ҳамма давру замонларда ҳозиргидек аҳоли зич жойлашган ва одамлар сув захирасининг ҳар бир томчисини эҳтиёт қилиб зироатчиликни ривожлантиришга сарф этганлар. Ҳар бир маҳалланинг ўз масжиди, меҳмонхона – гап-гаштакхонаси бўлгани каби маҳалла ҳовузи ҳам бўлган. Унинг атрофига сув буғланишини камайтириб, салқин берувчи тол, мажнунтол, чинорлар тикилган. Ҳаво ҳарорати баланд бўлганда, маҳалладагилар бу дарахтлар остида, ҳовуз бўйида дам олишган.\nСувни тежаш, исрофгарчиликка йўл қўймасликка ҳаракат қилиш бу халқимиз маданияти савияси белгиси бўлиш билан бирга, сувни дарё ва ўзанлардан олиб ишлатиш нақадар оғир меҳнат ва бу меҳнатни қадрлаш лозимлигининг нишонаси ҳамдир. Аждодларимиз асрлар давомида тоза ичимлик сувлари – дарё, сой, булоқ – чашма, ҳатто ёмғир, жалалардан ҳосил бўлган сел сувларини тўплаб, экин парваришида ишлатишган. Дарё, сойлар сувини сув чархпалаклари орқали чуқурликдан юқорига ташлатиб суғориш усули Фарғона, Илоқ ва Шош ҳудудига хос бўлган. Сув тўғонлари, дамбалар қуриб, Амударё ва Зарафшон сувидан марвликлар ва қадимий суғдийлар – Зарафшон ва Қашқадарё воҳалари аҳолиси фойдаланганлар. Ғишбанд, Хонбанд, Абдуллохонбанд номли сув тўсиқлари орқали тоғ сойлари сувини тўплаб, экин экиб, парваришлаган деҳқонларнинг маҳорати таҳсинга лойиқдир. Тузилишига кўра, бу тўғонлар – сув тўсиқлари мураккаб бўлиб, суғориш тизимида замонавий илмлар ютуқлари асосида ҳозирда бунёд этилаётган сув иншоотларидан камчилиги бўлмаган. Тўғонларни қуриш жараёнида маҳаллий ирригаторлар жой релефи, ер қимирлашига дош бера олиши, сув босимининг тўғонга таъсири, сув буғланиши даражаси каби масалаларни инобатга олганлар. Тўғонлар ишлов берилган тош ва пишган ғиштлардан қурилган. Цемент ўрнига сувда ўсадиган (қамиш, шоли каби) ўсимликлар кули ва оҳак, ганчдан махсус қоришмалар тайёрланиб, ишлатилган. Бундай қурилиш қоришмаси, биноларга нам таъсир этмаслиги учун архитектура ёдгорликлари пойдеворини қуришда ҳам кенг қўлланилган.\nТоғ сув ресурслари халқимизнинг чинакам моддий бойлигидир. Мамлакатимиз келажаги учун айнан тоғ сувлари жуда аҳамиятлидир. Меҳнаткаш халқимиз олдида жуда улкан вазифалар турибди, 3 миллион 600 минг киловатт-соат имкониятга эга бўлган Роғун ГЭСини ишга туширгач, аҳолининг электр қувватига бўлган эҳтиёжи қондирилиб, чет элга электр энергиясини экспорт қилиш ҳам мумкин бўлади. Аслида Роғун ГЭСининг ишга туширилиши иқтисодий ҳаётимиз учун янги – саноат юксалиши даврини, юртимизда замонавий завод ва фабрикаларни ташкил қилиш ва табиий бойликларимизни ўз корхоналаримизда қайта ишлаб, сўнгра четга чиқариш имкониятлари пайдо бўлишини бошлаб беради. Бугина эмас, келажакда Вахш дарёсининг ўзида яна Роғун билан баравар қувватга эга Рўшон ГЭСи, 4 миллион киловатт-соат қувватга эга Даштижум ГЭСи, Панж дарёсида Дарвозаи сангин (4 миллион киловатт-соат), Жумор (3 миллион киловатт-соат), Ғунт дарёсида 4,1 миллион киловатт-соат қувватга эга бўлган иккита ГЭСларни қуриш режалаштирилган. Бу юртимиз келажагининг истиқболли нишонасидир.\nДавлат сарвари сув муаммоси масаласида ташаббускор бўлиш билан бирга, Тожикистондаги сув билан боғлиқ имкониятларга жаҳон аҳли назарини қаратмоқда. Хусусан, ГЭСлар қурилиши мамлакатимиз ва қўшни мамлакатлар қишлоқ хўжалигининг ривожланиши учун ҳам катта имкониятлар очади. Тоғ дарёларининг жиловланиши, керакли мавсумларда улардан фойдаланиш имкониятини вужудга келтиради. Бу эса зироатчилик ривожида ўта муҳимдир.\nСув масаласига ижтимоий томондан ёндашилганда, шуни таъкидлаш зарур: сув кенг қамровли тушунча ва у шу турдаги барча кўринишларига нисбат берилиб, умумий ва ҳамма вақт зарурий оби ҳаёт - сув тасаввур қилинади. Саҳрода ташналик ва очлик доғида қолган одам учун бир қултум сув чинакам мўъжизадир. Шу боис, ҳозирда башариятни ташвишлантираётган муаммо – сув захираси ҳисобланади. Маълум бўлишича, дунёдаги барча дарё, кўллар ва ерости сувларининг захираси умумий сув захирасининг бор-йўғи 0,6 фоизини ташкил этиб, унинг ҳам бир қисмигина истеъмол учун яроқли ҳисобланар экан. Бунинг боиси - ерости сувларининг кўп қисми ҳамда кўплаб кўлларнинг суви минераллашгани учун улар истеъмол қилишга яроқсиздир. Истеъмол қилиш мумкин бўлган чучук сув захирасининг 98 фоизи ерости сувлари ҳиссасига тўғри келади. Бу ўз навбатида, табиий ноқулайликларни туғдиради. Бундай чучук сувларнинг ярми 800 метрдан ортиқ чуқурликда жойлашганлиги сабабли, уни юқорига чиқариш зарур куч ва катта маблағни тақозо қилади. Тириклик манбаи – чучук сув захирасининг 1,47 фоизи кўлларда ва 0,1 фоизигина дарё ва сойларда жамланган бўлиб, кўпроқ шу сувларгина инсон эҳтиёжини қондира олади.\nИстеъмолга яроқли сув захираси жуда кам бўлиши билан бирга, афсуски, у инсоннинг нотўғри фойдаланиши таъсирида йил сайин камайиб бораётгани янада ташвишланарлидир. Бирлашган Миллатлар Ташкилотининг маълумотига кўра, ҳозирги кунда Ер шари аҳолисининг 40 фоизи жойлашган 80та мамлакатда ичимлик сувининг танқислиги сезилмоқда.\nСайёрамизда чучук сув танқислигининг ошиб бораётганлигининг бир қатор сабаблари мавжуд. Бу ҳол қишлоқ хўжалигида, саноат ва турмушда сув сарфининг кўпаяётганида, аҳоли сонининг ошиб бораётганлигидагина эмас, балки очиқ сув ҳавзаларига ташланаётган оқова сувлар миқдорининг тобора ошиб бораётганида, яъни сувларнинг тобора кўп ифлосланаётганида ҳамдир. Германияда оқова сувларнинг ярмидан кўпи, АҚШда эса, учдан бир қисми тўлиқ тозаланмай, дарё ва кўлларга қуйилмоқда. Япония, Англия, Голландия, Белгия, Францияда ҳам дарё ва кўллар юқори даражада ифлосланган. Энг ифлос дарёлардан бири Европанинг йирик сув артерияси ҳисобланган Рейн дарёсидир. Қирғоқда жойлашган саноат корхоналарининг оқова сувлари тўғридан-тўғри шу дарёга оқиб тушмоқда. Шунинг учун, бу дарёда балиқлар яшай олмаяпти, одамларнинг чўмилиши эса, қатъиян тақиқлаб қўйилган.\nКейинги йиллар мобайнида кишилар табиатдан инсоният тарихи давомида олганидан кўра уч баравар кўп бойликларни ўзлаштиришди. Натижада чиқиндилар миқдори кескин кўпайиб кетди.\nТоғли минтақада жойлашган мамлакатимизда сув ресурслари ижтимоий-иқтисодий фаровонлик ва экологик барқарорликни таъминловчи асосий омил саналади. БМТ томонидан сув муаммосига бағишлаб ўтказилган саммитларда устувор ривожланишнинг асоси сифатида сув ва канализация, энергия, соғлиқни сақлаш, қишлоқ хўжалиги ва биохилма-хиллик алоҳида ўрин тутиши таъкидланди. Бунда сув муаммоси бошқа муаммоларни ҳал қилишнинг асоси экани туфайли ҳам биринчи ўринда турибди.\nИнсоннинг етарли ва хавфсиз ичимлик суви билан таъминлангани унинг конституцион ҳуқуқларини рўёбга чиқаришнинг зарур шарти ҳисобланади. Сувга бўлган ҳуқуқлар доирасида унга нисбатан қўлланадиган етарлилик, хавфсизлик ва очиқлик каби талаблар муҳим аҳамият касб этади. Ҳар бир инсон ичимлик суви билан таъминланган бўлиши шарт, одамларни тоза сув билан таъминламаётган давлат органлари ва мансабдор шахслар инсон ҳуқуқларини бузган ҳисобланади. Шу боис, ичимлик сувига фақатгина иқтисодий товар эмас, балки ижтимоий ва маданий неъмат сифатида қараш лозим.\nАҳолининг тоза сувга бўлган эҳтиёжини қондириш мақсадида ичимлик суви сифатини оширишга хизмат қилувчи кам харажатли технологиялардан кенгроқ фойдаланишни йўлга қўйиш замон тақозосидир. Айни пайтда истиқомат уйларида ҳисоблагичлар қўйиш ва қишлоқ хўжалигида томчилаб суғориш сифатида йўлга қўйилган. Шунингдек, барча соҳаларда сувни тежаш ва сув ресурслари сифатини яхшилаш, сувнинг сифатини назорат қилиб туриш, оқова сувларни тозалаш устидан назорат ўрнатиш, саноат корхоналарининг сувдан қандай фойдаланишини текшириб бориш, янги қуриладиган корхоналарнинг лойиҳавий ҳужжатларини экспертизадан ўтказиш, тозалагич иншоотларсиз уларнинг ишга туширилишига йўл қўймаслик зарур.\nХуллас, сув ҳаёт манбаи сифатида инсониятнинг тараққиёти ва мавжудлиги, етмиш икки қон томирида оқаётган тириклик омилидир. Шу жиҳатдан, у қадрланишга, эъзозланишга, кўз қорачиғидек муҳофаза қилинишга лойиқ ва сазовордир.\nБ. Шеронов, Тожикистон Давлат ҳуқуқ, бизнес ва сиёсат дорилфунуни ижтимоий фанлар кафедраси доцентлари.\nБугун: 04-06-2020 18:58:03


Сўнгги икки ой давомида Тошкентдаги ташқи реклама конструкциялари аёвсиз бузилди. Уларнинг мулкдорлари дод деганича қолаверди. «Керакли» жойлар эгаллаб бўлингач, реклама баннерларини йил охиригача ўрнатишни чекловчи мораторий ҳам бекор қилинди. Мораторийни эълон қилган ва уни бекор қилган қарор адлия органларида ҳуқуқий экспертизадан ўтмаган.\n2021 йил 4 июнь куни Халқ депутатлари Тошкент шаҳар кенгаши пойтахт ҳокимлиги хати асосида «Тошкент шаҳрида ташқи реклама фаолиятини тартибга солиш тўғрисида»ги қарорига ўзгартириш киритди.\nҲали жамоатчиликка расман эълон қилинмаган ҳужжатда (Kun.uz'да нусхаси мавжуд) 2021 йил 1 апрелдан 31 декабрга қадар ташқи реклама объектларини жойлаштириш, ўрнатиш, ўзгартириш ва паспортларининг берилишига эълон қилинган мораторий бекор қилинди.\nТошкент шаҳар кенгашининг янги қарорида мораторий эълон қилинган эски банд қуйидагича таҳрир қилиниши белгиланган:\n«Тошкент шаҳрида ўрнатилган ташқи реклама объектларини (конструкцияларини) хатловдан ўтказиб, ягона электрон реестрни шакллантириш мақсадида 2021 йил 1 апрелдан 2021 йил 31 декабрига қадар ташқи реклама соҳасида барча тадбиркорлик субъектларига тенг шароитларни яратиб бериш ҳамда бу соҳада коррупция ҳолатларининг олдини олиш ва тадбиркорлар билан шартномалар тузиш тизимини замонавий ахборот-коммуникация технологиялари ёрдамида рақамлаштиришга ўтказиш чора-тадбирлари кўрилсин».\nКенгашнинг 2021 йил 27 мартдаги 323/37-6-сон қарорида ушбу банд қуйидагича эди:\n«Тошкент шаҳрида ўрнатилган ташқи реклама объектларини (конструкцияларини) хатловдан ўтказиб, ягона электрон реестрни шакллантириш мақсадида 2021 йил 1 апрелдан 2021 йил 31 декабрига қадар ташқи реклама объектларини (конструкцияларини) жойлаштириш, ўрнатиш, ўзгартириш ва паспортларининг берилишига мораторий эълон қилинсин».\nБир қанча вақт аввал Бизнес-омбудсман Kun.uz'га Халқ депутатлари Тошкент шаҳар кенгашининг 27 мартдаги ушбу қарори реклама конструкциялари демонтаж ишларини амалга оширишга асос сифатида кўрсатилаётганини билдирган эди. Лекин, Бизнес-омбудсманга кўра, қарорда демонтаж бўйича топшириқ кетмаган ва ҳужжат умуммажбурий хусусиятга эга бўлган нормаларни ўз ичига олган бўлишига қарамай, адлия органларида ҳуқуқий экспертизадан ўтказилмаган.\nШундан келиб чиқиб, кенгаш қарори қонунийлигига баҳо бериш учун Сенатга сўров киритилган.\nТаъкидлаш жоиз, пойтахт ҳокимлиги ва кенгаши қарорларидаги ўзгаришлар Тошкентда реклама билбордларига кенг миқёсли «снос» эълон қилиниши фонида юз берган.\nАввалроқ, пойтахтдаги ташқи реклама бизнеси эгаларининг ўзларига мулк ҳуқуқи билан тегишли бўлган, баҳоси 300 миллион сўмгача турадиган юзлаб реклама конструкциялари номаълум сабабларга кўра бузиб ташланаётгани маълум қилган эди.\nТошкент шаҳар ҳокимлиги агарда тадбиркорларнинг қўлида ҳамма керакли хулоса ва ҳужжатлари бўла туриб, мулки бузиб ташланаётган бўлса, албатта ҳуқуқ-тартибот идораларига мурожаат қилиши мумкинлигини билдирган.\nТадбиркорларнинг ўз қонуний манфаатларини ҳимоя қилишни сўраб президент халқ қабулхонаси, Бош прокуратура, омбудсман ва Тошкент шаҳар ҳокимликларига қилган мурожаатлари натижа бермаган.\nМонополияга қарши курашиш қўмитаси реклама объектларини тартибга келтириш жараёнида қатнашаётган барча иштирокчиларни қатъий равишда «Реклама тўғрисида»ги қонун ва «Ташқи реклама бозорини тартибга солиш тўғрисида»ги 104-сонли қарор талабларига риоя қилишга чақириш билан чекланди.\nКейинроқ тадбиркорлар ўз мулкларини ҳимоя қилишнинг ноодатий усулидан фойдаланиб, реклама қурилмаларига қонунга кўра ўз мулкларини фақат суд қарори асосида бузиб ташланиши ҳақидаги эслатмани ёзиб чиқиб, президентдан ёрдам сўрашди. Лекин бу реклама конструкциялари ҳам сирли тарзда бузиб ташланди.\nБу орада «Ғафур Ғулом» боғи олдида суд қарорисиз демонтаж қилинаётган реклама конструкцияси йўлда ҳаракатланиб кетаётган Spark устига қулаб тушди. Ҳайдовчига кўра, Тошкент шаҳар ҳокимлиги топшириғи билан бу ишни қилаётганини айтган масъуллар машинага етган зарарни тўлиқ қопламоқчи эмаслигини билдирган.\nБу мавзуни ёритиш жараёнида Kun.uz'га босимлар ҳам бўлганини таъкидлаш лозим.\nТошкентда реклама объектлари бузилиши


ПАРКИНСОНИЗМ » Тиббий психология – Расмий сайт\nЯнгиликлар » Энциклопедия » ПАРКИНСОНИЗМ\nПаркинсонизм – мушаклар ригидлиги, гипокинезия ва тинч ҳолатдаги тремор билан намоён бўлувчи клиник синдром. «Паркинсонизм» тушунчасини юқорида санаб ўтилган 3 та симптом билан намоён бўлувчи ҳар қандай патологик ҳолат ёки касалликларга нисбатан қўллаш мумкин. Бирламчи (идиопатик) ва иккиламчи (симптоматик) паркинсонизм фарқ қилинади. Бирламчи паркинсонизм деганда, Паркинсон касаллиги тушунилади. Бошқа касалликлар (қон томир касалликлари, бош мия жароҳатлари, инфекциялар ва ҳ.к.) сабабли ривожланган паркинсонизм иккиламчи паркинсонизм ҳисобланади.\nЭтиологияси. Паркинсонизм полиэтиологик касаллик бўлиб, унинг асосий сабаблари ўтказилган нейроинфекциялар (летаргик энцефалит, грипп ва бошқа нейротроп вируслар), нейролептиклар (аминазин, галоперидол) ва бошқа дорилар (метилдопа, ностероид дорилар, циннаризин, дипразин, церукал, циклоспорин, валпроат натрий, флуоксетин) билан даволаш асоратлари, бош миянинг қон томир касалликлари (ДЦЭ, инсултлар), бош мия жароҳатлари (масалан, боксчиларда), олтингугурт, марганец, қўрғошин, метил ва этил спиртлари, фосфорорганик бирикмалар, ис гази билан заҳарланишлар ва бошқа омиллар (гиёҳвандлик, алкоголизм). Шунингдек, паркинсонизм наслий омиллар сабабли ҳам ривожланади ва бундай пайтларда Паркинсон касаллиги ҳақида сўз кетади.\nКлиникаси. Асосий клиник белгилар: 1) гипокинезия − ҳаракатлар сустлиги; 2) олигокинезия − ҳаракатлар камлиги; 3) акинезия − ҳаракатлар йўқлиги; 4) мушаклар ригидлиги; 5) тинч ҳолатдаги тремор.\nПаркинсонизмда ҳаракатлар ҳажми камайган бўлса-да, мушаклар кучи сақланиб қолади. Бу касалликда юзага келадиган аксарият симптомлар мушаклар тонуси ошуви билан боғлиқ. Барча букилувчи мушаклар тонуси ошганлиги боис, беморнинг боши олдинга эгилган, гавдаси букчайган, қўллари тирсак ва оёқлари тизза бўғимида букилган бўлади. Беморнинг қўллари доимо титраб туради, у кичик қадамлар ташлаб юради. Юз кўриниши ниқобсимон (гипомимия, амимия), кўзлари бир нуқтага қадалиб, нигоҳида ҳиссий аломатлар сўнган бўлади.\nПаркинсонизмда мушаклар тонуси пластик тарзда ошади: мушаклар тонусини текшираётган врач аввалига қаршилик сезмайди, кейинчалик эса тўлқинсимон қаршилик сеза бошлайди (тишли ғилдирак симптоми) ва мушак тонусини текшириш қийинлаша боради. Демак, спастик гипертонусдан фарқли ўлароқ, пластик гипертонусда мушаклар тонусини текширган сайин, у қотишиб боради. Беморнинг нутқи монотон бўлиб, оҳиста товуш чиқариб бир хил оҳангда гапиради, гапирган сайин нутқ сўна бошлайди. Пай рефлекслари ўзгармайди ёки бироз ошади. Сезги бузилишлари паркинсонизм учун хос эмас. Бироқ, оёқ-қўлларда, бўйин-энса соҳаси ва белда турли даражада ифодаланган оғриқлар кузатилиши мумкин. Руҳий-ҳиссий ва когнитив бузилишлар кўп аниқланади.\nВегетатив бузилишлардан гиперсаливация, брадикардия, артериал гипотония, ортостатик коллапс ва гипергидроз кузатилади. Сийдик пуфаги мушаклари сустлиги ва марказий бошқариш дисфункцияси сабабли сийдик тута олмаслик ва сийишга бўлган қистовнинг тезлашуви вужудга келади. Беморлар қабзиятдан ҳам азият чекишади ва улар “ичакларим қотиб ётибди” деб шикоят қилишаверади.\nДавоси. Беморни даволашда умумқабул қилинган стандартларга амал қилиши керак. Марказий холинолитиклардан тригексфенидил (циклодол, паркопан) ва бипериден (акинетон) 1 табл. дан кунига 3 маҳал ичишга тавсия этилади. Марказий холинолитиклар паркинсонизмда кузатиладиган треморни сезиларли даражада пасайтиради, бироқ мушаклар ригидлигига таъсири паст. Антипаркинсоник дорилар ичида энг самаралиси – булар таркибида леводофа сақловчи дорилар (наком, мадопар). Леводофа дорилари идиопатик паркинсонизмда ўта самарали бўлиб, жуда кенг қўлланилади. Бу дорилар иккиламчи паркинсонизмда ҳам беморларни даволашда ишлатилади.\n2.22-жадвал. Тиббий амалиётда кенг қўлланиладиган антипаркинсонил дорилар ҳақида маълумотлар.\nДозаси ва дори шакли\n2 мг; 5 мг\nТитроқли турида самарали\nРигидли турида самарали\nКогнитив бузилишлар ва депрессияда самарали\nПК-Мерц (амантадин, габирол)\n100 мг ли табл.\nМушаклар ригидлигида самарали\nДофамин рецепторлари агонистлари\n2,5; 5; ва 10 мг\n0,125; 0,25; 1,0;\nУшбу қоидаларни эслаб қолинг:\n1) Леводофа дорилари таъсири камайиб бошласа ёки дискинезиялар пайдо бўлса, ДРА дориларига ўтиш лозим.\n2) Леводофа дорилари билан ДРА ни биргаликда тавсия этиш мумкин.\n3) ДРА дорилари таъсири яхши кетаётган беморга наком ёки мадопар тавсия этиш шарт эмас.\n4) Леводофа дориларини тўхтатиш сабабли пайдо бўлган акинезияни бартараф этиш учун ПК-Мерц 500 мл венадан томчилатиб юборилади.\n5) Дискинезияларни бартараф этишда ҳам ПК-Мерц, клоназепам, катта дозада пиридоксин (6-8 мл) қўлланилади.\n6) Ортостатик гипотензияда кофеин, кардиамин, женшен препаратлари қўлланилади.\n7) Психовегетатив бузилишларни коррекция қилишда амитриптилин (75-100 мг) қўлланилиши мумкин.\n8) Глаукомада леводофа ва холинолитикларни тавсия этиб бўлмайди.\n2.23-жадвал. Наком-250 (тидометни) тавсия этиш тартиби\nҚабул қилиш вақти, соати\nДастлабки 3 кун\n1/2 табл. кунига 2 маҳал\n1 табл кунига 2 маҳал\n1 табл. кунига 3 маҳал\n10 кундан сўнг\n1 табл. кунига 4 маҳал\nИзоҳ. Ижобий натижага эришилгач дорининг дозасини ошириб бориш шарт эмас. Бир кунлик дозаси 8 таблеткадан ошмаслиги керак\nҚуйидаги жадвалда мадопар-125 мисолида леводофа дориларини тавсия этиш схемаси кўрсатилган (жадвал).\n2.24-жадвал. Мадопар-125 ни тавсия этиш схемаси\n1 табл. эрталаб\n1 табл. кунига 2 маҳал\n14 кундан сўнг\n2 табл. эрталаб\n1 табл. ва 1 табл кечаси\nИзоҳ. Бу ерда кўрсатилган дозалар мадопар таркибидаги леводофа дозалари. Самараси 3–7 кундан кейин билина бошлайди. Узоқ вақт таъсир қилувчи дорилар (синемет-CR ёки мадопар–HBS) кунига 2 маҳал тавсия этилади.\nШунингдек, селегин 5 мг дан кунига 1-2 маҳал овқатдан кейин узлуксиз ичишга буюрилади. Бу дори енгил даражада антидепрессив, антиоксидант ва нейропротектив таъсирга эга. Бу эса паркинсонизмда кузатиладиган бир қатор нейропсихологик бузилишларни коррекция қилишда қўл келади. Уни паркинсонизмнинг ҳар қандай босқичида тавсия этиш мумкин.\nАмантадинлардан амантадин сульфат (ПК-Мерц) кенг қўлланилади. Амантадин паркинсонизмнинг барча турларида тавсия этилади, у, айниқса, мушаклар ригидлигини яхши пасайтиради, бироқ треморга таъсири паст. Амантадин (ПК-Мерц) 500 мл (200 мг) миқдорда кунига 1-2 маҳал 3 соат мобайнида венага томчилатиб юборилади. Даволаш курси 7-14 кун. Кейинчалик бу дори 1 табл. (100 мг) кунига 3 маҳал ичишга буюрилади. Даволаш курси 2-4 ой.\nДофамин рецепторлари агонистларидан (ДРА) бромокриптин, перголид, каберголин каби дорилар қўлланилади. Ушбу дорилар антипаркинсоник, антиоксидант, нейропротектив ва антидепрессив таъсирга эга.\n2.25-жадвал. Дофамин рецепторлари агонистлари\nИшлаб чикарилиши дозаси (мг)\nБир кунлик терапевтик дозаси (мг)\n0,05; 0,25; 1,0\n0,125; 0,25; 1,0; 1,5\n2.26-жадвал. Бромокриптинни тавсия этиш тартиби\nДозаси ва қабул қилиш тартиби\n1,25 мг кунига 1 маҳал\n2,5 мг кунига 2 маҳал\n2,5 мг кунига 3 маҳал\n5 мг кунига 3 маҳал\n10 мг кунига 3 маҳал\n2.27-жадвал. Прамипексолни тавсия этиш тартиби\n0,125 мг кунига 3 маҳал\n250 мг кунига 3 маҳал\n0,5 мг кунига 3 маҳал\n1 мг кунига 3 маҳал\nПаркинсонизмда антипаркинсоник дорилардан ташқари бошқа дорилар ҳам тавсия этилади. Паркинсонизм, асосан, ёши катталарда ривожланганлиги учун, церебрал микроциркуляция ва метаболизмни яхшиловчи дорилар ҳам буюрилади.\nПаркинсонизмда беморларни даволашдаги асосий шиор – кам дозада юқори натижага эришиш. Паркинсонизмга қарши дориларнинг дозаси оширилгани билан касаллик аломатлари бутунлай йўқолиб кетмайди, аксинча дискинезиялар юзага келади. Демак, даволашдан асосий мақсад – ихтиёрий ҳаракатлар ҳажмини кўпайтириш ва беморни ўзини-ўзи бошқариш даражасига етказиш. Бу қоидани УАВ ҳам ёдда тутиши лозим.\nДаволашнинг самараси пасаётганлигини қандай билиш мумкин?\nБемор дориларни врач белгилаган дозада ичаётган бўлса-да, аҳволида ижобий натижани сезмайди – “касаллик гўёки битта жойда тўхтаб қолган”.\nДастлабки ойлар ёки йилларда ижобий натижа берган дорининг самараси энди пасайиб бораяпти: авваллари дори 8 соат ижобий натижа берган бўлса, энди бу таъсир 6 ёки 4 соатдан ошмайди.\nБемор дориларни кўрсатилган миқдорда ичаётган бўлса-да, унинг аҳволи доимо бир хил бўлиб турмайди – аҳвол гоҳ равшанлашади (худди қоронғи уйда чироқ ёқилгандек), гоҳ ёмонлашади (худди ёруғ хонада чироқ ўчирилгандек).\nБеморда “on-off” феноменини кузатаётган врач дорини кунига 4 маҳал эмас, балки 6 маҳал ичишга тавсия этади. Табиийки кундалик доза оша боради ва жуда оғир вазият юзага келади, яъни дискинезия ва руҳий бузилишлар кучаяди ёки пайдо бўлади\nАнтипаркинсоник терапия асоратлари ва уларни бартараф этиш\nДискинезиялар – булар дистоник, хореик, баллистик, миоклоник ва аралаш типдаги гиперкинезлар. Улар, кўпинча, леводофа билан даволаганда кузатилади. Бундай пайтларда унинг дозаси пасайтирилади, бироқ тўхтатилмайди. Агар леводофа дорилари бирдан тўхтатилса, акинезия ривожланиб бемор қотиб қолади. Бу ўлим билан тугаши ҳам мумкин! Тўсатдан пайдо бўлган акинезияни бартараф этиш учун 500 мл амантадин (ПК–Мерц) 3 соат мобайнида венага томчилатиб юборилади. Ушбу муолажа ҳар кун давом эттирилади ва уни қачон тўхтатиш клиник симптомлар динамикасига қараб ҳал қилинади. Дискинезияларни бартараф этишда клоназепам, депакин, конвулекс ҳам қўлланилади. Шунингдек, катта дозада, яъни кунига 6-8 мл дан пиридоксин гидрохлорид (В6 витамини) буюрилади.\n“Оn-off” феномени – паркинсонизм белгиларининг кун мобайнида ўзгариб туриши: оn – белгилар пасайиши, яъни бемор аҳволи яхшиланиши, off – белгилар кучайиши, яъни аҳвол ёмонлашуви. Қонда дофамин миқдори етарли бўлса – оn, камайса – off феномени юзага келади. Агар кун мобайнида қонда дофамин миқдори етарли даражада таъминлаб турилса, бу феноменлар пайдо бўлмайди. Бунинг учун таъсири узоқ давом этувчи дорилар берилади. Масалан, мадопар-HBS (100 мг леводофа+25 мг бензеразид), каберголин 0,5 мг дан кунига 2-3 маҳал тавсия этилади. Бу дорилар концентрацияси қонда узоқ вақт сақланиб туради.\nРуҳий бузилишлар узоқ давом этувчи паркинсонизмда ва антипаркинсоник дорилар асорати сифатида кўп учрайди. Айниқса, касалликнинг сўнгги босқичларида хавотир, фобия, депрессия, апатия, кўрув ёки эшитув галлюцинациялари, алаҳсираш, руҳий ва жисмоний безовталиклар кучаяди. Деменция эса дорилар асорати эмас, балки кўпроқ паркинсонизм аломатидир. Маълумки, нейролептиклар паркинсонизмга қарши бериладиган дориларнинг антагонисти ҳисобланади ва улар руҳий бузилишларни бартараф этишда самаралидир. Руҳий бузилишларни имкон борича камайтирадиган антипсихотик дорилар кам дозаларда тавсия этилади. Масалан, оланзапин, клозапин ва хлорпротиксен. Психовегетатив бузилишларни бартараф этиш учун кунига 50-75 мг дан амитриптилин буюрилади.\nОртостатик артериал гипотензия. Паркинсонизмда леводофа дорилари ортостатик артериал гипотензия ва коллапс каби ҳолатларни юзага келтиради. Бундай беморлар ҳушдан кетиб, тез-тез йиқиладиган бўлиб қолишади. Ҳушдан кетиш, айниқса, горизонтал ҳолатдан вертикал ҳолатга ўтганда рўй беради ва катта ёшдаги беморларда кўп учрайди. Бунинг натижасида бемор турли хил тан жароҳатлари олиши мумкин. Ортостатик гипотензияни бартараф этиш учун берилаётган антипаркинсоник дорилар дозасини пасайтириш лозим, аммо уларни мутлоқ тўхтатиш шарт эмас. Беморга қўшимча равишда эфедрин, кофеин, кардиамин, женшен препаратларини қабул қилиш тавсия этилади.\nПрогноз. Паркинсонизм – узоқ муддат даволаш ва парвариш қилишни талаб этадиган касаллик. УАВ касаллик сабабли юзага келган соматик бузилишлар, яъни юрак-қон томир касалликлари, зотилжам, ошқозон-ичак ва урологик дисфункцияларни олдини олиш ёки бартараф этишга ҳаракат қилиши лозим.\nҚўшилган: 16:21 / 16-04-2021 Ўқилди: 52


АҚШнинг собиқ президенти Барак Обама АҚШнинг ҳозирги раҳбариятининг ишлаш усулларини танқид қилди ва америкалик ёшларни фаол жамоатчилик позициясини эгаллашга чақирди.\nАҚШнинг 44-президенти фикрича, коронавирус пандемияси амалдаги раҳбариятнинг ўз ҳаракатлари оқибатларини англамаслигини аён қилди. У бу ҳақида АҚШ мактабларининг юқори синфлари битирувчиларига йўллаган видеомурожаатида айтиб ўтди.\n«Бу пандемия кўплаб раҳбарлар нима қилаётганларини билишлари ҳақидаги тасаввурларни бошқа нарсадан кўра кўпроқ тўлиқ ва батамом йўққа чиқарди. Бу раҳбарлардан аксарияти ҳаттоки нимадир учун жавобгардек бўлиб кўринишга ҳам уринмайдилар», деб таъкидлаб ўтган Обама.\nУ шу тариқа АҚШ раҳбариятининг «бир зумлик фойда кўриш» каби ишлаш усулларини ва бу ёндашувни қўллаб-қувватламайдиганларга беписанд муносабатда бўлишини танқид остига олган.\nЖумладан, собиқ президент мамлакатда иқтисодий ва ирқий тенгсизлик билан боғлиқ вазиятлар ёмонлашганини таъкидлаб ўтган.\nШу сабабли Обама ўз нутқида ёшларни фаол жамоатчилик позициясини эгаллашга чақирган.\nThe New York Times нашри Обаманинг бу мурожаатини ноябрдаги сайловлар олдидан АҚШ президенти Дональд Трамп маъмуриятига «ҳамла» деб баҳолаган. Таъкидланишича, Обама 2017 йил январда президент ваколатлари тугагандан кейин ҳозирги кунгача умуман олганда Трампни очиқчасига танқид қилишдан тийилган.\nАввалроқ Обама Трамп маъмуриятининг коронавирус пандемиясига муносабатини фалокат деб атаганди. Унинг таъкидлашича, жорий маъмуриятнинг бу муносабати глобал инқироз вақтида мамлакатга кучли давлат раҳбарияти кераклигига эслатма бўлиб хизмат қилади.\n09:37 / 20.08.2020\nОбама Трампни 170 мингдан кўпроқ америкаликнинг коронавирусдан ўлишида айблади\n23:30 / 23.06.2020\n21:31 / 14.06.2020\nТрампнинг рақиблари унинг 74 ёшлик таваллуд кунида Обамани табриклашмоқда


Сенатнинг 26-ялпи мажлиси 28 май куни чақирилади. Унда қандай Қонун лойиҳалари ва масалалар кўрилади? - Darakchi\nСИЁСАТ 21.05.2022, 08:03\nЎзбекистон Республикаси Олий Мажлиси Сенати Кенгашининг мажлиси бўлиб ўтди. Уни Сенат Раиси Танзила Нарбаева олиб борди. Бу ҳақда Сенат матбуот хизмати хабар қилди.\nВидеоконференцалоқа шаклида бўлиб ўтадиган ялпи мажлисда бир қатор масалалар кўриб чиқилиши назарда тутилган.


Эримни топишга ёрдам беринг!\nЛариса Турсунованинг айтишича, унинг эри 2005 йили Россиядан қайтаётган пайтда Қозоғистоннинг Чимкент вилояти полициячилари томонидан ушлаб кетилганидан буён бедарак.\nОзодликка қўнғироқ қилган қашқадарёлик Лариса Турсунова 5 йилдан буён дараги чиқмаётган турмуш ўртоғи Ҳалим Турсуновни топишдан ҳали умид узмаганини, бу борада ўзбекистонлик ва қозоғистонлик тингловчилар кўмагига муҳтож эканини айтади.\n"Турмуш ўртоғим бедарак кетди"\nОзодликнинг “Эркин микрофон”ига Қашқадарё вилояти Қарши шаҳридаги Бешкент туманидан боғланган Лариса Турсунова 5 йилдан буён бедарак кетган турмуш ўртоғининг топилишида кўмак сўраб, бизнинг тингловчиларимиз ва Ўзбекистон ҳамда Қозоғистон ҳуқуқ-тартибот идораларига мурожаатини эшиттиришимизни сўради.\nТурсунованинг сўзларига кўра, унинг турмуш ўртоғи Ҳалим Турсунов 2005 йилда Россиядан ишдан қайтаётган пайтида Қозоғистоннинг Чимкент вилояти милицияси томонидан ушлаб қолинган ва шу бўйи бедарак.\n- Мен Турсунова Лариса. Адресим Қашқадарë вилоят, Қарши шаҳар, Бешкент тумани, Баҳористон кўчаси 3-уйда яшайман. Турмуш ўртоғим 2005 йил Россияга ишлагани кетган эдилар. 2005 йил декабр ойида қайтаëтиб шериклари: “Эрингни Қозоғистоннинг Чимкент шаҳрида милиция ходимлари олиб қолди”, деди. Бир ҳафтадан кейин бу ерда одам жўнатдик. Бир танишимизни жўнатдик. У бориб, бир ҳафтанинг ичида паспортини топиб келди. Бўлди. Фақат паспорти қўлимизда.\nОзодлик: Кимдан топибди паспортини?\n- Бир Фарҳод деган одамнинг қўлидан топиб келдим, деди. Консулга кирдим, учрашдим. Қозоғистондан “Бу одам йўқ” деб, уч марта хат келди.\nОзодлик: Ўзбекистон милицияси нима деди сизга?\n- Мурожаат қилдим. “Имкониятимиз йўқ, қидира олмаймиз, Қозоғистон бизлар учун чет эл” дейишди. Мана Озодлик радиоси орқали мен мурожаат қилаяпман, илтимос қилаяпман, кўрганлар бўлса, қидиришга, топишга ëрдам беришларингизни илтимос қиламан. Кўринишлари калтароқ, буғдойранг, ўзи қозоқ башара. Кўзлари қисиқроқ. Чимкентда йўқолган шу одам. Беш йилдан бери йўқ. Менга жуда қийин. Икки болам ногирон, тўшакда қолган. Битта ўзим ишлайман. "Чиқмаган жондан умид" дегандай умид қилган эдим, дейди қашқадарëлик Лариса Турсунова.\n"Таъзиямни етказиб қўйинг"\nМосква шаҳридаги Домодедово аэропортида 24 январ куни содир бўлган портлаш қурбонлари орасида бир ўзбекистонлик фуқаро - Мамбетов Ўрикбай Раметович борлиги ҳақида берилган хабарлар ортидан Озодликка Жанубий Қозоғистондан боғланган Шоҳруҳ исмли тингловчи қурбон бўлган ўзбекнинг оиласига ҳамдардлигини етказиб қўйишимизни сўради.\n- Аэропортда портлашда вафот этганлар орасида Ўзбекистон фуқароси бор экан. Ҳалок бўлган инсоннинг оиласига ўзимнинг ҳамдардлигимни билдирмоқчи эдим. У инсоннинг жойлари жаннатдан бўлсин. Оилаларига сабр тилаймиз. У инсонларнинг охирати обод бўлсин, дея ўз таъзиясини билдирди Жанубий Қозоғистондан боғланган Шоҳруҳ исмли тингловчи.\n"Ўзбек футболчиларига омад тилаймиз"\nСирдарё вилоятининг Янгиер шаҳридан боғланган яна бир тингловчимиз эса 25 январ куни Қатарда Ўзбекистон миллий терма жамоасининг Австралия терма жамоасидан мағлубиятидан дили доғ бўлганини айтар экан, айни пайтда футбол ишқибозлари ва футболчиларни руҳан чўкмаслик ҳамда кейинги ўйинларда янги ғалабаларга чоғланишга чақирди.\n- Кеча Ўзбекистон қолди. 6:0 га ютқазди. Абрамовга раҳмат шунчалик олиб борганига.\nОзодлик: Хафа бўлмадингизми сиз?\n- Энди кўнгил тўлмадию, лекин Ўзбекистон барибир чиқмади-да нимага. 6:0 га қолганига энди одам шарманда бўлиши керак-да. Ҳеч бўлмаса, битта гол урганда ҳам яхши бўларди. Ҳамма жойда ютди. 2:1 бўлди, бошқа бўлди. Мен ўзим қизиқмасдим. Ютгандан кейин қизиқдим-да. Шунчалик бўлдики, яхши даражага олиб борди Абрамов. Унинг отасига ҳам раҳмат. Қисқаси мен миннатдорман. Келажакда яна ўйнайди булар. Шуларга омад тилайман. Ҳеч бўлмаса битта гол уриб қўйишса ҳам хурсанд бўлиб кетаман-да. Аҳолимизга ҳам боғлиқ-да энди. Буларнинг руҳини кўтаришимиз керак. Шунчалик даражага борганига ҳам раҳмат. Ўзбекистон ҳам энди-энди жаҳонга танилаяпти. Бу ëғига омад тилаймиз, дейди сирдарëлик суҳбатдошимиз.


Россия ва NATO тўқнашувига нима туртки бўлиши маълум қилинди – Bugun.uz\nЖаҳон - 12:39 · 13.05.2022\nРоссия ва NATO тўқнашувига нима туртки бўлиши маълум қилинди\nУкраинага қурол жўнатиш Россия ва NATO ўртасида тўғридан-тўғри тўқнашувга олиб келиши мумкин, бунинг эса тўлақонли ядро урушига айланиб кетиш хавфи бор. Бу ҳақда Россия Хавфсизлик кенгаши раиси ўринбосари Дмитрий Медведев хабар берди.\n«Хорижий таҳлилчиларнинг Россия билан NATO уруши ҳақидаги гап-сўзлари тинмаяпти. Бундан ташқари, Ғарбнинг ‘гапирувчи бошлари’нинг беадаблиги тобора ойдинлашиб бормоқда. Улар Россия ядровий можаро билан дунёни қўрқитаётгани ҳақидаги тезисни кун тартибига киритишга уринмоқда», — деган Медведев.\nШунингдек, у Ғарб давлатлари ҳозирда «прокси уруш» олиб бораётгани, жумладан, улар Украинага қурол-аслаҳа киритаётгани, ёлланма аскарларни юбораётгани ва Россия чегаралари яқинида NATO махсус машқлар ўтказаётганини айтган.\n«Натижада, бу тўлиқ миқёсдаги қарама-қаршиликка олиб келиб, хавф туғдириши мумкин. Бундай можаро ҳар доим тўлақонли ядро урушига айланиш хавфига эга. Бу ҳамма учун ҳалокатли сценарий бўлади. Шунинг учун ўзингизни ҳам, бошқаларни ҳам алдамаслик керак. Шунчаки ўз ҳаракатларингизнинг мумкин бўлган оқибатлари ҳақида ўйлаб кўринг», — деган Медведев.\nАввалроқ Медведев АҚШ Украинага 40 миллиард долларлик ҳарбий ёрдам ажратганига муносабат билдирганди ва Россия ядро қуролдан фойдаланиши мумкин бўлган 4 та ҳолат маълум қилинган.


Ижара шартномаси тузиш | ҲАДЯ ШАРТНОМАСИ: ТУЗИШ, ЭГАЛИК ВА БЕКОР ҚИЛИШ\nИжара шартномаси тузиш. сотиш шартномаси тушунчаси ва уни тузиш китоби, Э.К. Ходжаев\nИжара шартномаси тузиш Rating: 8,3/10 561 reviews\nсотиш шартномаси тушунчаси ва уни тузиш китоби, Э.К. Ходжаев\nИжара учун бинони излаш ва танлаб олишнинг асосий қоидалари ҳақида сўз юритамиз. Темныйнинг ижарага берган таърифида куришимиз мумкин. Демак, бир жойга ишга кириб, ҳақ оладиган одам агар ўша ишини сидқидилдан, яхшилаб бажарса, ҳам олар экан. Масалан, пахта етиштириш учун ажратилган ер участкасидан яйлов максадида фойдаланиш ижара шартларини узгартириш хисобланиб, бу харакат ижара шартномасини ижарага берувчи томонидан бир томонлама бекор килиш учун асос булиши мумкин. Ҳа, ҳадя олувчи ҳадя қилинадиган нарсанинг қандайлигига қараб давлат Солиқ қўмитаси томонидан белгиланадиган солиқни тўлайди.\nТранспорт воситаларини қисқа муддатга ижарага бериш тартиби белгиланди\n«Ижара» сўзи луғатда ажр, берилган ҳақ маъноларини билдиради. Айникса, хозирги вактда кишлок хужалигида ижара пудрати жуда кенг таркалган. Биноларни дастлабки асл ҳолатига келтириш учун сарфланган ҳаражатлар — шартномада бундай талабнинг мавжуд ёки йўқлиги, агар бундай шарт мавжуд бўлганда ҳаражатлар сиз ва ижарага берувчининг орасида тақсимланиши кўриб чиқилади. Айтиш керакки, алохида хукук институти сифатида вужудга келиш асоси булган хар кандай турдаги ижтимоий муносабатлар бир томондан ички бирликка эга булиши, бошка томондан эса-узига хос автономлик, мустакиллик характерига эга булиши керак. Футболчи ҳам ҳар ҳолда келажаги учун ижарадаги клубда ҳам ўзини кўпроқ кўрсатишга ҳаракат қилади. Бу жараён айникса давлат хужаликларини жамоа хужаликларига, ширкатларга, ижара жамоаларига, кишлок хужалик кооперативларига айлантиришда яккол намоён булмокда. Ижарани классификациялаш мумкин, лекин юкорида санаб курсатилган турларга асосан эмас.\nҲАДЯ ШАРТНОМАСИ: ТУЗИШ, ЭГАЛИК ВА БЕКОР ҚИЛИШ\nИш паспортистка билан ҳам битмас экан. Èæàра конунчилигидаги бу камчилик амалиётда ижара муносабатларини кенг жорий этилишига тóсêинлик êилмоêда. Биноларнинг техник параметрларини баҳолаш учун сиз техник мутахассисни жалб қилишингиз мумкин агар бино учун махсус талаблар бўлса ёки талабларнинг дастлабки рўйхатига риоя қилинг. Клуб ва футболчи ўртасида кўпинча 1 йиллик шартнома тузилади. Агар пропискаси бўлса, ҳеч ким ижара шартномаси қилмайди-ку! Кейин нима учун Мусо алайҳиссаломнинг номзодини кўрсатганини лаб: «Албатта, сен ишга ёллайдиган энг яхши кимса кучли ва ишончлидир», деди. Агар фермер хужаликлари тузилиши жихатидан оддий тартибли юридик шахс булиб хисобланса, кишлок хужалик коопертивлари ширкат хужаликлари мураккаб тартибли тижоратчи кишлок хужалик корхонаси хисобланади. Айникса, табиат объектлари, хусусан ер узок муддатга, масалан, 25,50,100, йилга берилгани маъкул.\nФутболимиздаги ислоҳотлар асосида бизнинг терма жамоага мос ўйинчиларни етиштириб чиқиш ҳамда ёшларни футболга қизиқишини янада орттириш ётган экан, ижарага берилаётган футболчиларнинг ёшини ҳам ҳисобга олиш зарур. Агар агентга қўшимча харажатлар тўлашни истамасангиз ва қидиришга вақт ажратиш имконига эга бўлсангиз, унда бу ишларни ўзингиз бошқаришингиз мумкин. Мулкни ижарага топширишда хам томонлар тенг даражада курилади, бу жараён ихтиёрийлик асосида шартномага биноан вужудга келади. Бу коида ижара муносабатларида шартноманинг ролини аник курсатиб турибди. Аммо бу мансаб ва меҳнатлар буюк кишиларни баландга ҳам кўтара олмайди, пастга ҳам тушира олмайди. Қизларининг бирида ғариб йигитга нисбатан рағбат борлигини сезган ота масалани жўнгина ҳал қилди. Ижара шартномаси тузилаётганда шартноманинг айнан мана шу бандига алоҳида эътибор бериш зарур.\nФермер хўжалигини юритиш учун ер участкасини ижарага бериш шартномаси\nБу тóлдириш корхоналарни ва мол-ìулкларíи иæарага топширишдан асоссиз бош тортишнинг îëäèíè олган бóларди. Бир томонлама, яъни ижарага берувчи ёки ижарачининг узбошимчалиги билан ижара шартномаларининг узгартирилиши ижара шартномасини купол суръатда бузиш хисобланади ва у шартномани бекор килиш ёки тухтатиш учун асос булади. Томонлардан бири ушбу Шартноманинг шартларини бажармаганда ёки қонун ҳужжатларини мунтазам бузганда иккинчи томон ушбу Шартноманниг белгиланган тартибда бекор қилинишини талаб қилишга ҳақлидир. Дехкон хужалиги бошлиги булиш учун эса оила бошлиги ёки муомалага лаёкатли, аъзолардан бири булиши мумкин. Ҳадя шартномаси тузишда солиқ тўланадими? Ички хўжалик объектларини қуришда ва кенг тарқалган фойдали қазилмаларни қазиб олишда Ижарага олувчи томонидан бузилган ер участкалари Ижарага олувчининг кучи билан ва унинг маблагълари ҳисобига қайта маданийлаштирилади.\n«Сих ҳам кабоб ҳам куймасин» (Эркин Ғайбуллаев мақоласи) \nЯъни меҳнати эвазига ажр — ҳақ олаётган бўлади. Фермер хўжалиги юритиш учун ер участкаларини амалдаги қонунларга биноан 50 йилгача, аммо 30 йилдан кам бўмаган муддатга ижарага олинади. Гапни Мусо алайҳиссаломга эмас, учинчи шахсга қаратиб, ишга ёлланадиган энг яхши одам қандай бўлиши кераклиги ҳақида гапирмоқда. Img jpg4 teen club It has a prolonged lifetime and was found on multiple elements we have scanned. Табиат объектларидан фойдаланишни тартибга солувчи конунларда бу бойликларни факат халкнинг иродасини бевосита ифода этадиган давлат органи ижарага топшириб ижарага берувчи субъект сифатида харакат килиши мумкинлиги курсатилган.\nШуни алохида таъкидлаш керакки, конунчиликда табиат объектлари, хусусан ерни ижарага беришнинг алохида тартиби белигланган. Шунингдек, бир нарсадан бир томон манфаат олиб, иккинчи томон манфаат олмаслиги ҳам йўқ. Кишлок хужалигида ижара кишлок хужалик махсулотларини кайта ишловчи корхоналар консерва заводлари, ёг заводлари, тегирмонлар, гишт заводлари, нон заводлари ва бошкалар , бригадалар, звенолар, чорвачилик фермалари, кишлок хужалик кооперативлари берилиши мумкин. Шунда бундай қоида фақат фойда учун хизмат қилади. Баъзи ҳолларда талаблар қатъийдир ва мослаштирилмайди.\nНодавлат мактабгача таълим муассасалари учун яна бир енгиллик жорий этилди\nМақсад, шу баҳона қарзни ундириш. Бу эса ижара жамоалари фаолиятини ташкил этишда, уларни давлат органлари билан булган муносабатларини амалга оширишда куп кийинчилик ва англашилмовчиликлар келтириб чикаради. Сотиб олиш ҳуқуқи берилиши эса унга футболчига биринчи бўлиб эгалик қилиш имкониятни тақдим этади. Масалан, эркак ҳайвонларни урғочи ҳайвонларни қочириш, яъни эркаклигидан истифода қилиш учун ижарага олиб бўлмайди. Бундай холларда мулкни ижарага топшириш пайтидаги хакикий холатини аниклаб булмаслик мумкин. Мол-мулкни иккиламчи ижарага топшириш учун мулк эгасининг розилиги талаб этилади. Хозирги вактда хукукий ва иктисодий адабиётларда ижара тушунчасини аниклаш масаласига алохида эътибор берилмокда.\nКишлок хужалигида ижара хукукий муносабатларининг мазмуни Ижара хукукий муносабатларининг мазмуни деганда, ижарага топширилган мол-мулкни эгаллаш, ундан фойдаланиш ва уни тасарруф килиш юзасидан келиб чикадиган ижарачи ва ижарага берувчининг хукук ва мажбуриятларини тартибга солувчи хукукий коидалар йигиндиси тушунилади. Маълумки, кишлок хужалигида ижара муносабатларини куллашни ердан фойдаланишсиз тасаввур этиб булмайди. Чунки сизнинг мақсадингиз бинони ижарага олишдир, вариантларни кўриб чиқиш эмас. Шу уринда савол тугилади: Вазирликлар, давлат идораларининг корхоналари ижарага берувчи сифатида булишлиги тугрими? Унинг фикрича ижара муносабатлари фукаролик хукукининг институти булиши керак. Коммунал идорадан қарзи йўқлиги тўғрисида маълумотнома Бу ҳам аслида ижара шартномаси қилишга монелик қилмайди. Ер участкасини бериш ва ундан фойдаланиш шартлари 9. Èæàðà æàìîàñè ôàîëèÿòèга таалуêли бóлган энг ìуõим масалалар, яúни ижара жамоасининг Уставини êабул килиш ва тасдиêлаш; иæара жамоаси Êенгаши ва унинг раèсини саéлаш; ижара жамоасининг иêтиñодий реæаларинè кóриб чикиш, белгилаш ва тасдиêлаш; Кенгашнинг хисоботини муõокама килиш ва тасдиêлаш; Ìарказий фондлар сметаларини белгилаш; иæара жаìоасини кайта таøкил килиш ёки тугатиш масаласини õал этиш ва бошêàëàр бевосита Умуìèй éигилиш вакоëатига тегиøилидир.\nИжара шартномаси тузиш


Нур-Султанда 70 мингга яқин ўқувчи учинчи чоракда мактабда ўқишади\n11 Январь 14:34\nNUR-SULTAN. Kazinform – Нур-Султан шаҳрида учинчи чоракда 70 мингга яқин ўқувчи анъанавий шаклда таҳсил олади, деб хабар беради Kazinform шаҳар ҳокимлигига асосланиб.\nҚозоғистонда мактаб битирувчиларининг якуний аттестацияси 28 май куни бошланади Коронавирус: Қозоғистоннинг 4 ҳудуди «яшил» зонада Тошкентда 200 дан ортиқ таълим муассасалари карантинга ёпилди\nБугун ўқув йилининг учинчи чораги бошланди. Аввал хабар қилинганидек, шаҳардаги баъзи мактаб бинолари 10 январь куни ҚР Парламенти Мажилиси ва масхилатларига сайловларда сайлов участкалари сифатида фойдаланилган. Сайловдан сўнг ўқув биноларини дезинфекция қилиш бошланди. Шу сабабли, 11 январь куни барча пойтахт ўқувчилари онлайн тарзда ўқишди.\nБошқа ҳудудларда бўлгани каби, пойтахтда оффлайн ўқитиш 12 январда бошланади. Учинчи чоракда 1-5 синф ўқувчилари «навбатчи синф» режимида ўқишни давом эттиришади. Бундан ташқари, ушбу даврдан бошлаб битирувчилар - 9, 11, 12-синфлар «навбатчилик синфлар» принципи асосида аралаш шаклда (15 кишидан кўп бўлмаган) ўқийдилар.\n«Оффлайн машғулотлар жадвали ўзгармас таркибий қисмларга тегишли: қозоқ тили ва адабиёти, рус тили ва адабиёти, чет тили, алгебра, геометрия, физика, кимё, биология, география, Қозоғистон тарихи ва жаҳон тарихи. Бу жами дарсларнинг 70 фоизини ташкил қилади.\nҚолган 30% предметлар - информатика, ўзини ўзи билиш, жисмоний таълим, ҳуқуқ асослари, бошланғич ҳарбий ва технологик тайёргарлик масофадан ўқитилади.\nМактабларда мослашувчан жадваллар ишлаб чиқилади, синфлар орасидаги ўзгаришлар турли синфлар учун ҳар хил вақтда содир бўлади, ижтимоий масофа учун сменалар ва кичик сменалар кўпаяди. Битта дарснинг давомийлиги 5 дақиқали танаффус билан 30 дақиқадан ошмайди.\nУчинчи чоракда 70 мингга яқин ўқувчи мактабга боради», - дейилади шаҳар ҳокимлиги хабарида.\nҚР Таълим ва фан вазири вакцина ҳақида ўз фикри билан ўртоқлашди


Инновацион ривожланиш вазирлиги, Давлат геология ва минерал ресурслар қўмитаси томонидан ташкил этилган форсайтда геология таълими, илм-фани, инновацион тадқиқотлар ҳамда илм ва ишлаб чиқаришни мувофиқлаштириш учун экспертлар, олимлар, талабалар, шунингдек, хусусий сектор вакиллари соҳа ривожи учун ўз таклиф ва мулоҳазаларини билдиришди.\nФорсайт қатнашчилари 4 гуруҳга бўлиниб, ҳар бир гуруҳга олимлар, ёш тадқиқотчилар, хусусий фирмалар вакиллари ҳамда талабалар киритилди.\nБир соат мобайнида геология ривожи учун таълим, илмий фаолият, инновацион тадқиқотлар ҳамда илм-фан ва ишлаб чиқаришни мувофиқлаштириш йўналишларида таклифлар ишлаб чиқилди.\nФорсайт якунида гуруҳлар таклифлари бирма-бир тингланиб, муҳокама қилинди.\nҚуйида ушбу таклиф ва мулоҳазалар умумийлаштирилган ҳолда, шунингдек, таълим, илмий фаолият, илм-фан ва ишлаб чиқаришни мувофиқлаштириш йўналишлари бўйича тақдим этилади.\n«Геология факултети шафқатсиз табиий шароитларда ишлайдиган мутахассис тайёрлаши керак»\nФорсайтда олий таълим, мутахассис кадрларни тайёрлаш билан боғлиқ муаммолар, уларга ечим сифатида киритилган таклифлар анча устун бўлди.\n«ОТМ мутахассис тайёрлайдиган муассаса бўлиши керак. Ҳеч кимга керак бўлмайдиган маънавият, маърифат, логика ва шу каби фанларни ўқитишдан нима фойда?! Геология факултети тарбиячини эмас, шафқатсиз табиий шароитларда ишлайдиган мутахассисни тайёрлаши керак.\nШунинг учун 80 фоизгача мутахассислик фанлари ўқитилиши лозим. Талабаларга бериладиган билим бошланғич курсларда умумкасбий фанлар, катта курсларда мутахассисликка бўлинган ҳолатда ўтилиши мақсад мувофиқ», деди сўзга чиққан геолог олимлардан бири.\nЎзбекистон Миллий университети профессори Абдулла Қўшақов ўз сўзида битирув малакавий ишининг раҳбари ишлаб чиқариш корхона ва заводларидан тайинланишини таклиф қилди.\n«Бу билан биз талабани ҳали ўқиётган давридаёқ ишга тақсимот масаласини ҳам ҳал қилган бўламиз», – деди у.\nТошкент давлат техника университети PhD доктори Баҳром Ўруновнинг фикрича, университетларнинг ёш профессор-ўқитувчиларини чет эл университетларига, лабораторияларига муддатли, мақсадли илмий стажировкаларга кўпроқ юбориш керак.\n«Бунинг самараси ўлароқ чет эл лабораторияларидаги методика ва услубиятларини олиб келиб ўзимизга жорий қилинади», дейди Ўрунов.\nГеология соҳасидаги илмий тадқиқот институти етакчи мутахассисларидан бири Тошкент давлат техника университети ва Тошкент кимё технологиялари институтидан амалиётга келадиган талабалар билим даражаси пастлиги, бунга баъзи ўқув дарслари, хусусан минерология фани дарс соати кам ёки умуман йўқлиги сабаблигини таъкидлади.\nЎзМУ Геология ва геоинформацион технологиялар факултети декан муовини Абдураҳмон Заҳиловнинг айтишича, дарсликлар масаласи ачинарли ҳолатда: икки йил олдин ёзилган, нашр гувоҳномаси берилган китоблар ҳали ҳам чоп этилгани йўқ...\n«Гонарар-ку энг оғир нуқталардан бири. Мисол учун, марҳум устозларимиздан бири китоб чиқарганларида афсус билан тилга олгандики, нашриётдан 100 дона китоб чиқарилган ва 5 донаси муаллифга гонорар сифатида берилган», дейди у.\n«Фундаментал тадқиқотлар геология-қидирув ишларининг асоси бўлиши керак»\nГеологияда олиб борилаётган илмий тадқиқотлар ҳақида маълумот берилар экан, асосан фундаментал тадқиқотларнинг етишмаслиги, бу тип илмий ишлар тўла давлат бюджетидан молиялаштирилиши кераклиги таъкидланди.\n«Геологияда фундаментал тадқиқотлар етишмайди. Оғир бўлса ҳам айтаман, бу ерда муаммо соҳадаги масаланинг тагига етолмасликда деб биламан. Янги ташкил этилаётган университетда фундаментал тадқиқотлар тўлиқ шаклда давлат бюджетига ўтказилиши шарт.\nГеология соҳасида фундаментал тадқиқотлар камлигини президентимиз ҳам таъкидлаб ўтди. Фундаментал тадқиқотлар геология-қидирув ишларининг асоси бўлиши керак. Биз дунёнинг қанақа пайдо бўлганини тушунмасдан туриб, бирор объектни қандай қилиб қидиришимиз мумкин?!\nМасала ечими нимадан иборат? Биринчидан, фундаментал тадқиқотлар базани яратиш керак. Иккинчидан, соҳага йўналтирилган маблағнинг бир қисмини мақсадли равишда ушбу тадқиқотларга йўналтириш керак», дея таъкидланди тадбирда.\n«Ишлаб чиқариш таълимдан 10-15 йил олдинда»\nИлм-фан ва ишлаб чиқаришни интеграция қилиш бўйича бир қанча таклифлар билдирилди. Улардан баъзиларини келтириб ўтамиз:\n– Ишлаб чиқариш корхоналари қошида илмий технологик марказлар ташкил қилиш. Бу интеграциянинг асосий йўналишларидан бири бўлади;\n– Профессор-ўқитувчиларни технологик тадбиркорликка ўқитиш;\n– Талабаларга халқаро конференцияда қатнашиш учун грандлар ажратиш;\n– Геология соҳасида дунёдаги энг етакчи компаниялар дастурий таъминотларини қўллаш.\nОлмалиқ кон-металлургия комбинати етакчи экспертларидан бири, лаборатория мудири Амир Абидов ишлаб чиқаришдаги имкониятлар, амалга оширилаётган ишлар ҳақида гапирар экан, саноат соҳаси таълимдан анча илгарилаб кетганини ҳам қўшимча қилди.


Ким қилса ҳам тўғри қилибди « Ўзбекистон Халқ Ҳаракати\nКим қилса ҳам тўғри қилибди\n07 October 2012 - 13:47\nЯнги дунё аввалари яхши, ўқишли бир нашр эди, мен ҳам қизиқиб ўқиб борардим. Негадир, охирги 2-3 йилда айниди. Ҳақоратомуз мақолалар, мақолалар остига бир-биридан жирканч изоҳлар ёзиладиган бўлди. Муҳаррир қаёққа қараяпти экан деб ҳайрон бўлардим. Кейин ҳафсалам пир бўлиб, онда-сонда бир қараб қўярдим, мунтазам ўқимасдим.\nЎтган якшанбада эрталаб очсам, “Маҳаммад Солиҳ”га очиқ хат деган пасткашларча бир мақола босилганини кўрдим. Ўқиб, хайратга тушдим, сайт муҳаррири Юсуф Расуловдан нафратландим. Муаллиф аноним эканлиги кўриниб турибди, демак бу мақоланинг масъулияти унинг зиммасига тушади.\nБир инсон авлодига, қолаверса, юртимизнинг атоқли шоири шаънига бу қадар заҳарли ҳакорат оммавий ахборотда босиладими? Ҳатто, диктатор Каримов матбуоти бу қадар пасткашликка бормаган.\nБир жойда “… бошингни мажақлаб ташлагим келади” дейди “муаллиф” (Яъни Юсуф Расулов). Бу ҳар қандай мамлакатда “Экстримизм” ва “Ўлим таҳдиди” деб баҳоланади.\n““демократман” деб акиллаб қолишга ўлгунингча”, “Кимнинг сомонини кавшаб,бунча маъраяпсан?!” деган жумлалар инсонни ҳайвонга қиёслаб ҳақорат қилиш ҳисобланади.\nШвеция каби бир қонун устивор мамлакатда яшаётган Юсуф Расулов, ҳақоратланган киши мурожаат этган тақдирда, бадалининг оғир бўлишини билса керак деб ўйлайман. Шунингдек, агар муаллифини топиб бера олмаса, ўзи жавобгар бўлишини ҳам билишига имоним комил.\nХуллас калом, Янги дунёни ким ёпган бўлса ҳам, жуда тўғри қилибди. Ўзини билмаган, андишасиз кишиларнинг матбуот юритишга ҳаққи йўқ деб ҳисоблайман.